Apakah Warna Pertama Yang Tercipta?

Alam semesta terdiri daripada lautan cahaya, dari warna biru-putih bintang-bintang muda sehinggalah warna merah terang awan-awan hidrogen. Terdapat warna-warna yang tidak dapat dilihat oleh manusia iaitu sinaran-x, sinaran gamma, sinaran radio dan latar gelombang-mikro kosmik.

Kosmos dipenuhi warna-warna yang boleh dilihat dan tidak boleh dilihat, warna-warna purba serta warna-warna yang baru lahir. Tetapi terdapat satu warna yang terlebih dahulu lahir dan muncul sebelum warna-warna ini semua. Inilah warna pertama alam ini.

Alam semesta bermula pada 13.8 juta billion yang lalu. Pada peringkat awal kejadiannya, ia berada dalam keadaan yang sangat tumpat dan panas. Keadaan yang tidak akan pernah berlaku lagi selepas itu. Dentuman Besar (The Big Bang) sering digambarkan seperti sinaran cahaya yang muncul dari lautan kegelapan. Tetapi gambaran itu tidak begitu tepat.

Dentuman Besar tidak ‘meletup’ ke arah ruang kosong (empty space). Dentuman Besar ialah pengembangan ruang yang dipenuhi dengan tenaga. Ketika Dentuman Besar berlaku, suhu sangat tinggi sehingga cahaya tidak dapat wujud. Alam perlu berada dalam keadaan sedikit sejuk sebelum foton (zarah cahaya) dapat muncul. Selepas kelahiran alam selama 10 saat, alam memasuki era foton (photon epoch). Proton dan neutron telah menyejuk dan bergabung menjadi nuklei hidrogen dan helium. Ruang dipenuhi oleh plasma nuklei, elektron dan foton. Pada waktu itu, suhu alam mencecah bilion darjah Kelvin.

Walaupun terdapat cahaya, warna masih belum lahir lagi. Warna adalah sesuatu yang dapat kita lihat, ataupun sekurang-kurangnya mana-mana mata yang mampu melihat. Ketika era foton, suhu terlalu tinggi sehinggakan cahaya tidak mampu menembusi plasma.

Warna tidak dapat dilahirkan sehinggalah nuklei dan elektron cukup sejuk untuk bergabung menjadi atom. Alam mengambil masa 380,000 tahun untuk mencapai tahap sejuk supaya atom dapat dibentuk. Kemudian, alam menjadi kosmik lutsinar yang terdiri daripada awan hidrogen dan helium seluas 84 juta tahun cahaya. Foton-foton yang terbentuk ketika Dentuman Besar akhirnya bebas mengalir memenuhi ruang dan masa.

Ini apa yang kita lihat sebagai latar belakang gelombang-mikro kosmik – sinaran cahaya yang akhirnya membuatkan alam dapat dilihat oleh makhluk. Selama berbilion tahun, sinaran cahaya ini telah menyejuk sehingga ke tahap hari ini – suhunya kurang dari 3 darjah di atas sifar mutlak (absolute zero).

Ketika latar belakang gelombang-mikro muncul, alam lebih hangat, sekitar 3,000 Kelvin. Alam lebih cerah juga pada ketika itu. Kita telah memperoleh idea apakah warna pertama yang lahir dahulu. Alam di peringkat awal mempunyai suhu yang sekata di seluruh ruang dan cahaya pula telah terbahagi kepada gelombang-gelombang tertentu yang dikenali sebagai jasad hitam (blackbody).

Banyak objek mendapat warnanya daripada bahan yang membina objek tersebut. Tetapi warna daripada jasad hitam bergantung pada suhunya. Jasad hitam yang berada pada suhu 3,000 Kelvin akan menghasilkan warna oren-putih cerah – sama seperti warna cahaya hangat mentol 60-watt.

Manusia tidak dapat melihat warna dengan begitu tepat. Warna yang kita lihat bergantung, bukan sahaja pada warna sebenar cahaya tetapi termasuk kecerahan dan kemampuan mata kita untuk beradaptasi dalam gelap.

Selepas beberapa ratus juta tahun, warna oren-putih yang cerah itu akan mula pudar. Alam pun mula berkembang dan sejuk. Akhirnya, alam pudar menjadi hitam. Selepas sekitar 400 juta tahun, bintang pertama alam mula lahir dan cahaya baru juga turut lahir. Bintang muda ini berwarna biru-putih. Apabila bintang dan galaksi muncul dan berevolusi, kosmos mula melahirkan warna baru.

Pada tahun 2002, Karl Glazebrook dan Ivan Baldry membuat kiraan purata warna daripada seluruh cahaya yang kita lihat dari bintang dan galaksi pada hari ini untuk menentukan warna alam pada hari ini. Hasilnya, mereka mendapati warnanya seperti kopi berkrim. Mereka menamakan warna ini sebagai ‘latte kosmik’. Warna ini pun tidak tetap dalam suatu tempoh masa. Apabila bintang muda berwarna biru putih mula meningkat usianya dan mati, hanya warna merah dari bintang kerdil (dwarf) yang akan tinggal. Akhirnya, selepas bertrilion tahun, warna dari bintang kerdil pun akan pudar dan alam akan menjadi lautan kegelapan.

Tetapi, buat masa sekarang, warna alam masih melimpahi kita. Sekiranya kita pernah duduk di sekeliling unggun api bersama kopi berkrim sambil melihat kegelapan malam, kita tahu kita masih disimbahi warna kosmik.

RUJUKAN:


Umami Bukan Mumia

Apa itu umami? Dan, bagaimana pula umami ini terhasil? Umami secara saintifiknya adalah rasa asas kelima selain rasa manis, masam, masin dan pahit. Umami rasanya seperti daging dan ia datang daripada makanan yang kaya glutamat. Sehingga ke abad ke 20, rasa umami ini sebenarnya masih tidak dapat difahami dengan jelas, terutamanya dalam kalangan masyarakat Barat, Namun, kehadiran rasa umami telah lama diketahui kewujudannya di dalam makanan seperti stok, air rebusan, cendawan kering, produk daripada tomato dan keju.

Bagaimana umami mendapat namanya? Secara rasminya, rasa umami ini telah ditemui pada tahun 1908 oleh seorang professor kimia di Imperial University of Tokyo, iaitu Dr. Kikunae Ikeda, yang mencadangkan bahawa terdapat suatu rasa baru yang berbeza di dalam dashi, iaitu sejenis stok sup Jepun yang diperasakan dengan rumpai laut dan bonitto kering. Hasil penyelidikan Dr. Ikeda telah mengenalpasti glutamat, sejenis asid amino, yang kebiasaannya terdapat dalam hidangan sup, sebagai penyumbang kepada rasa asas yang kelima ini. Perkataan umami itu sendiri datangnya daripada perkataan Jepun, iaitu umai yang bermaksud enak atau sedap.

Bagaimana pula umami ini terbentuk? Secara umumnya, dalam setiap makanan yang kita makan, tindakbalas kimia yang berlaku di antara deria rasa, reseptor bau-bauan dan bahan dalam makanan akan menyebabkan kita dapat menilai apakah rasa yang sedang kita nikmati. Bagi umami, terdapat beberapa kompaun yang boleh merangsang reseptor rasa umami. Kompaun-kompaun ini adalah glutamat, garam asid glutamik, ribonukleotida dan garam glutamat termasuk monosodium glutamat (MSG), potassium glutamat dan kalsium glutamat. Tindakbalas kimia yang berlaku antara kesemua kompaun ini menghasilkan apa yang dikatakan sebagai rasa umami.

Sumber umami di dalam makanan Asia

Penggunaan umami adalah meluas dalam banyak makanan di Asia. Kebanyakan makanan ini adalah makanan tradisional, makanan yang difermentasi dan sumber laut yang dikeringkan. Di Jepun, berdasarkan sejarah, rasa umami banyak terdapat dalam dashi, iaitu sejenis asas kepada sup (stock) yang banyak digunakan dalam hidangan masyarakat Jepun. Dashi yang membawa maksud ‘boiled extract’ diperbuat daripada katsuobushi (bonitto kering), konbu (rumpai laut kering yang bersaiz besar) dan cendawan shiitake kering. Dashi ini banyak digunakan untuk memberi rasa umami kepada hampir kesemua jenis sup dan masakan yang direbus. Sejak berabad-abad yang lalu, penggunaan dashi ini adalah sangat penting dalam penyediaan hidangan dalam masyarakat Jepun.

Sementara itu, di China, rasa umami dikenali sebagai xian-wei. Hidangan masyarakat China yang kaya dengan rasa umami adalah seperti makanan kering, produk makanan difermentasi dan stok sup. Kesemua makanan ini adalah unik kerana ia menggunakan bahan yang pelbagai dan berbeza bagi menghasilkan rasa umami, seperti cendawan.

Berbeza dengan Korea, makanan yang popular dengan rasa umaminya ialah shiokara, iaitu ikan yang difermentasi dengan garam dan digunakan sebagai bahan perasa dalam hidangan Korea. Shiokara mengandungi asid-asid amino yang terhasil daripada protein ikan dan seterusnya membentuk rasa umami yang kuat, ditambah dengan rasa masin daripada garam. Di Korea, terdapat pelbagai jenis shiokara yang dihasilkan dengan nama yang berbeza, bergantung kepada jenis ikan dan bahagian yang digunakan. Shiokara telah menjadi salah satu daripada bahan penting dalam proses penyediaan pelbagai kimchi di Korea.

Di negara-negara Asia Tenggara seperti Malaysia dan Indonesia, antara tujuan utama proses fermentasi makanan adalah bagi menghasilkan rasa masin dan umami dalam makanan. Malaysia sendiri mempunyai variasi makanan tradisional yang kaya dengan rasa umami dan mempunyai kandungan asid glutamik bebas yang dibenarkan. Antara makanan tersebut ialah taucu, budu, cencaluk dan belacan. Makanan ini kebiasaannya digunakan sebagai bahan perasa dalam hidangan yang lain bagi membangkitkan rasa umami tersebut.

Kesimpulan

Sejarah rasa umami yang diketahui oleh masyarakat mungkin tidak sepanjang sejarah mumia, namun rasanya merupakan rasa yang telah lama wujud dalam kehidupan manusia. Umami bukanlah rasa yang pelik, meskipun pada mulanya ramai yang cuba menolak kehadirannya sebagai rasa asas yang kelima. Umami dalam makanan Asia melibatkan tradisi yang panjang dan begitu signifikan dalam setiap hidangan masyarakatnya.

Rujukan

Hajeb, P., & Jinap, S. (2014). Foods Umami Taste Components and Their Sources in Asian Foods. Critical Reviews in Food Science and Nutrition, (December), 37–41. https://doi.org/10.1080/10408398.2012.678422

Kurihara, K. (2015). Umami the Fifth Basic Taste : History of Studies on Receptor Mechanisms and Role as a Food Flavor. Biomed Research International, 1–10.

Otsuka, S. (1998). Umami in Japan , Korea , and Southeast Asia. Food Reviews International, 14(2–3), 247–256. https://doi.org/10.1080/87559129809541159


Amnesia Sejarah: Dunia Melupakan Pencapaian Tamadun Islam

Dalam sebuah artikel yang ditulis oleh Craig Considine, beliau telah menyebutkan tentang bagaimana berlakunya ‘amnesia sejarah’ yang ekstrim yang berlaku terhadap pencapaian dan sumbangan tamadun Islam dalam pendidikan, falsafah, penjagaan kesihatan dan sains.SUMBANGAN DALAM BIDANG PENDIDIKANMungkin, sebilangan masyarakat akan berasa terkejut apabila mengetahui bahawa universiti paling tua di dunia ditubuhkan oleh dua orang wanita Muslim, iaitu Fatima dan Miriram al-Firhi. Mereka berdua menubuhkan al-Qarawiyyin di Fez, Maghribi pada tahun 859M. Pelajar-pelajar yang mendapatkan pendidikan di sini kebanyakannya mengambil subjek secular dan agama.Di penghujung tempoh pembelajaran, pihak guru akan membuat penilaian ke atas para pelajar dan menganugerahkan ijazah kepada mereka berdasarkan prestasi yang memberangsangkan. Konsep penganugerahan ijazah seperti ini kemudiannya tersebar ke Andalusia, Sepanyol dan kemudian memasuki Universities of Bologna di Itali dan Oxford di England.Muslim-Muslim Sepanyol di Andalusia merupakan ejen penggalak pendidikan yang amat berpengaruh dan pada kurun ke-8 hingga kurun ke-15 Masehi, ia menjadi salah satu pusat pendidikan dan keilmuan utama dunia. Pelajar-pelajar yang datang daripada kumpulan keagamaan lain mempelajari sains daripada ilmuwan Islam dalam sebuah suasana keilmuan yang menitikberatkan kepentingan bertoleransi.SUMBANGAN DALAM BIDANG FALSAFAHSalah satu sumbangan terbesar umat Islam kepada tamadun manusia dilakukan pada kurun ke-8 Masehi apabila ilmuwan-ilmuwan Islam menterjemahkan mutiara-mutiara hikmah yang terkandung di dalam teks-teks falsafah Yunani purba, sekaligus membawa kepada salah satu proses pemindahan ilmu terbesar dalam sejarah manusia.Ilmuwan-ilmuwan Islam membawa idea penulis-penulis Yunani ulung seperti Socrates, Aristotle dan Plato ke Eropah, di mana falsafah mereka kemudiannya diterjemahkan ke dalam bahasa-bahasa di sana. Umat Islam menghidupkan semula falsafah Yunani dan meniupkan nyawa baru kepada benua Eropah yang sebelum itu telah pun diruntuhkan oleh dogma keagamaan dan konflik dalaman yang berpanjangan.

SUMBANGAN DALAM BIDANG KESIHATANPada tahun 872 Masehi di Kaherah, Mesir, hospital Ahmad ibn Tulun dibangunkan dan dilengkapi dengan sebuah institusi yang menghadirkan kepelbagaian fungsi: sebagai sebuah pusat rawatan kesihatan, sebuah rumah pemulihan bagi mereka yang sedang menjalani pemulihan dari penyakit atau kemalangan, dan rumah penjagaan yang menyediakan keperluan hidup asas kepada golongan berusia dan lemah yang tidak mempunyai keluarga untuk menjaga mereka.Hospital ini juga adalah yang pertama memberikan rawatan kepada pesakit mental. Sama seperti hospital-hospital Islam yang lain, Hospital Ahmad ibn Tulun merupakan sebuah institusi sekular yang meletakkan keutamaan moral dalam merawat mana-mana insan tanpa mengira sama ada lelaki mahupun wanita, dewasa mahupun kanak-kanak, dan Muslim mahupun bukan-Muslim.Seratus tahun sesudah tertubuhnya hospital berkenaan, seorang pakar bedah bernama Al-Zahrawi mengarang sebuah ensiklopedia bergambar yang mutakhirnya digunakan sebagai kitab rujukan bagi pakar-pakar bedah di Eropah sepanjang lima kurun lamanya. Peralatan bedah yang digunakannya, seperti pisau bedah, pemotong tulang, dan forsep masih lagi digunakan oleh pakar-pakar bedah moden pada hari ini. Beliau juga dicatatkan sebagai pakar bedah pertama yang melakukan pembedahan caesarean.

SUMBANGAN DALAM BIDANG SAINSUmat Islam juga memberikan sumbangan yang signifikan dalam bidang sains. Kurun ke-7 hingga kurun ke-16 Masehi dijuluki sebagai Zaman Emas Islam. Tamadun berkenaan mengamal dan memajukan sains pada skala yang belum pernah dilakukan oleh manusia dalam sejarah-sejarah lampau.Saintis-saintis Islam mencipta banyak proses dan peralatan asas yang digunakan oleh ahli-ahli kimia moden. Mereka turut dikreditkan dengan perubahan alkemis kepada ilmu kimia menerusi penyulingan pada kurun ke-8 dan kurun ke-9 Masehi.Di zaman pertengahan, tamadun Islam memandang sains secara holistik. Disiplin-disiplin sains didekati secara saling berkait antara satu disiplin dengan satu disiplin yang lain, di samping pendekatan secara menyeluruh – seakan-akan ia adalah dahan-dahan bagi sebatang pokok. Saintis-saintis Islam yan terkemuka lazimnya mahir dalam ilmu perubatan, astronomi dan matematik. Ilmuwan-ilmuwan yang memiliki bakat yang pelbagai ini memerincikan dan mencirikan kesatuan sains. Mereka mengadunkan pembangunan sains dengan kedalaman pandangan yang mereka miliki, dan berjaya dalam penerokaan atau ujikaji yang dilakukan.Umat Islam memberikan sumbangan yang cukup besar buat tamadun manusia. Menurut Consodine, manusia di seluruh dunia seharusnya diajar tentang sumbangan-sumbangan tersebut supaya dapat menghindarkan tercetusnya persepsi yang salah di samping agar budaya atau peristiwa-peristiwa besar dalam sejarah dunia seperti ini tidak lagi dilupakan atau dipandang enteng.

TERJEMAHAN:April Holloway. (4 November 2013). ‘Historical Amnesia’ has led to forgotten achievements of Muslim culture. Ancient Origins.https://www.ancient-origins.net/news-evolution-human-origins/historical-amnesia-has-led-forgotten-achievements-muslim-culture-00998


Sarip Dol: Samseng Kampung Dusun Yang Masyur Ke Hari Ini

Kalau kita sembang pasal watak jahat dalam filem Melayu, tak sah kalau tak sebut nama Sarip Dol samseng Kampung Dusun. Dia punya samseng memang another level. Jenis main b.akar rumah terus sebab putus tunang dengan Cik Salmah.

This is Sarip Dol. Kampung Dusun Most Wanted.

Pelakon yang sangat terkenal dengan watak jahat ini bernama Shariff Dol bin Asnawi. Shariff dilahirkan di Medan, Sumatera pada tahun 1926.

Tak banyak cerita tentang kehidupan awal Shariff Dol. Tapi, waktu Shariff buat kemunculan pertamanya di layar perak pada tahun 1952, dia terus dapat tawaran jadi hero.

Ini kerana pihak Shaw Brothers waktu tu terdesak nak pakai hero baru sebab hero-hero lain yang dah established macam P. Ramlee, S. Roomai Noor dan Osman Gumanti masing-masing terikat dengan komitmen di set penggambaran pengarah lain.

Akhirnya Shariff Dol dijadikan hero sebuah filem berjudul Shorga Dunia arahan B.S. Rajhans dengan menggunakan nama M. Shariff. Malangnya filem Shorga Dunia ni dah tak dapat ditonton sebab salinannya dipercayai telah hilang.

Bertambah malang lagi apabila filem Shorga Dunia tu tak dapat sambutan baik waktu ditayangkan di panggung. Shariff Dol terus kena ‘turun pangkat’ jadi pelakon tambahan saja lepas tu.

Walau bagaimanapun, Shariff Dol tidak berputus asa. Dia ingin teruskan kerjaya lakonannya di studio Jalan Ampas dengan harapan akan dapat peranan yang lebih baik dalam filem-filem akan datang.

Ketika P. Ramlee dilantik menjadi pengarah filem Penarek Becha pada tahun 1955, dia telah memberi peranan kecil kepada Shariff Dol sebagai doktor yang merawat Orang Kaya Marzuki (Udo Omar) selepas dilanggar Ghazali (Salleh Kamil).

Antara watak jahat yang dilakonkan oleh Shariff Dol dalam filem-filem arahan P. Ramlee:

1. Semerah Padi (konco Salleh Kamil)
2. Bujang Lapok (Sarip, pemuda yang nak memperkosa Safiah)
3. Sumpah Orang Minyak (syaitan)
4. Musang Berjanggut (Megat Alang Sengketa)

5. Nujum Pa’ Blalang (Baginda Masai)
6. Pendekar Bujang Lapok (Samseng penambang)
7. Seniman Bujang Lapok (Sarip Dol). Ini terpaling legend!

P. Ramlee telah membentuk Shariff Dol menjadi pelakon crook yang ada gaya tersendiri. Sampai satu tahap dia tak perlu buat muka bengis atau tinggikan suara sewaktu berlakon watak jahat dalam filem. Tengoklah dalam Seniman Bujang Lapok, Sarip Dol cool je walaupun samseng besar.

Selepas itu, Shariff Dol sentiasa diberi peranan sebagai antagonis atau crook. Memandangkan bentuk badannya tinggi dan sasa, ia menyerlahkan lagi watak jahatnya dalam filem.

Selain dari filem-filem arahan P. Ramlee, Shariff Dol juga berlakon di bawah arahan Jamil Sulong ketika di studio Jalan Ampas, seperti filem Batu Belah Batu Bertangkup, Isi Neraka, Lela Manja, Si Tanggang, Gerak Kilat dan Raja Bersiong.

Selepas penutupan studio Jalan Ampas pada tahun 1967, Shariff Dol berhijrah ke Cathay Keris dan sempat berlakon dalam beberapa buah filem sebelum bersara daripada dunia lakonan pada tahun 1971.

Di luar bidang lakonan, Shariff Dol bukanlah jahat seperti dalam filem. Dia menjalani kehidupan seperti orang biasa. Shariff berkahwin dengan isterinya yang bernama Alimah Ahmad dan mempunyai 10 orang anak.

Selepas 8 tahun berhenti berlakon filem, Shariff Dol meninggal dunia pada 27 April 1979 di Singapura akibat komplikasi pelbagai jenis penyakit pada usia 53 tahun. Beliau kemudiannya dikebumikan di Pusara Aman, Singapura.

Watak Sarip Dol masih diingati sampai ke hari ni. Siap ada orang buat bahan spoof dekat poster mengundi.

Watak samseng yang smooth talker tu dah jadi satu watak cult dalam masyarakat kita. Sebut je nama Sarip Dol mesti orang kenal.

The OG of samseng Melayu.


Apabila Amerika Dilanda Taufan Ida

Setiap tahun Amerika Syarikat akan mengharungi musim taufan. Kesannya sangat serius. Tetapi negara tersebut boleh bangkit semula. Cuma dalam keadaan COVID-19, kedatangan taufan benar-benar mencetuskan risiko kesihatan yang luar biasa.

Pada 24 Ogos 2021, Amerika Syarikat menghela nafas lega apabila Taufan Henri diisytihar tamat. Ia telah membadai beberapa negeri, sambil menyebabkan kerosakan sebanyak AS$155 juta.

Banyak tempat kehilangan bekalan elektrik, sesuatu yang membimbangkan kerana hospital amat memerlukan elektrik untuk memberi rawatan. Ada tempat yang banjir teruk. Paling sedih adalah di Tennessee, apabila sebuah keluarga diuji dengan pemergian sepasang bayi kembar yang hanyut dan meninggal dunia (Hanna, 2021).

Belum sempat membaiki keadaan, Amerika Syarikat diserang taufan kedua yang bernama Ida pula. Jujurnya, taufan ini dikesan pada 23 Ogos 2021. Semakin lama, Taufan Ida menghampiri dan menimpa Louisiana lima hari selepas dikesan. Louisiana sudahpun bersedia. Joe Biden sudahpun mengisytiharkan perintah darurat.

Dalam keadaan darurat, kerajaan Louisiana boleh mengetepikan undang-undang supaya dapat menyelamatkan nyawa orang ramai.

Cuma satu saja masalah dengan Taufan Ida. Ia bertambah kuat secara tiba-tiba. Asalnya Kategori 1 (119-153 km/j) saja. Sebelum kena Louisiana, Taufan Ida tiba-tiba menjadi Kategori 4 (209-251 km/j). Yang bagusnya, Taufan Ida tidak kekal Kategori 4 selamanya. Kesannya masih ada… cuma kurang teruk untuk dibandingkan dengan Taufan Katrina dulu.

Seperti biasa, bekalan elektrik akan terputus. Pada hari pertama, 600,000 orang di New Orleans terpaksa bergelap (McAuley, 2021).

Pihak tentera perlu turun padang untuk mengosongkan semua hospital terjejas akibat masalah bekalan elektrik ini (Holcombe, et al., 2021). Usaha baik pulih sedang berjalan dan dijangka mengambil masa selama beberapa minggu (Aaro, 2021).

Masalahnya, ramai terkandas di rumah masing-masing yang sudah ditenggelami air (Levenson, 2021). Mereka berteduh di bahagian bumbung, seolah-olah menghitung hari sahaja andainya air tidak surut.

Jumlah kerosakan dijangka mencecah AS$15 bilion di negeri Louisiana sahaja.

Membuka Mata

Hentaman Taufan Ida memberi pengajaran sangat bermakna kepada rakyat Amerika Syarikat yang masih terpengaruh dengan agenda lama. Ia berlaku pada timing yang sangat baik. Sementara pentadbiran Joe Biden dihina pembangkang kerana isu Afghanistan.

Padahal ramai dalam kalangan Republikan tahu punca masalah Afghanistan hari ini adalah kerana Donald Trump (Schake, 2021). Datangnya Taufan Ida seolah-olah mengingatkan semua yang rakyat Amerika Syarikat sendiri masih belum terbela.

Mengambil iktibar daripada Taufan Katrina, situasi sekarang bukan setakat kerosakan infrastruktur sahaja. Kesan kesihatan jangka panjang adalah jauh lebih serius. Air yang kotor bukan senang dibersihkan.

Inilah realiti yang pentadbiran Amerika Syarikat sekarang sedang memberikan tumpuan. Buka saja berita sekarang – semua pasal Taufan Ida. Dan taufan ini sudah meninggalkan Louisiana, baru selesai pukul Mississippi – dijangka akan mula membadai Tennessee.

Setakat ini lima orang sudah meninggal dunia kerana Taufan Ida. Dalam kalangan lima ini, kematian seorang warga emas berumur 71 tahun adalah yang paling menyayatkan.

Berlaku pada 31 Ogos, lelaki ini sedang menyeberangi air banjir sebelum diserang seekor alligator yang membahamnya sampai mati di hadapan isterinya sendiri.

Inilah benda yang paling menggerunkan. Kerana bala air kadangkala tidak turun dari langit. Ia ada dalam air sendiri. Dan mangsanya adalah insan yang tidak bersalah, seperti warga emas ini yang tidak tahu menahu.

Sedar-sedar tengok lengan terputus sebelum hilang dalam air berkocak.

RUJUKAN:

Aaro, D. (2021, Ogos 30). Ida: At least 1 dead, more than a million customers without power in Louisiana. Fox News.

Hanna, J. (2021, Ogos 25). Parents recall agonizing moments before their 7-month-old twins were killed in Tennessee flooding. CNN.

Holcombe, M., et al. (2021, Ogos 31). Ida left more than 1 million without power, possibly for weeks. And now comes the scorching heat. CNN.

Levenson, E. (2021, Ogos 30). How Hurricane Ida compares to Hurricane Katrina. CNN.

McAuley, A. (2021, Ogos 29). Nearly 600,000 without power, as Hurricane Ida rips through southeast Louisiana. New Orleans Advocate.

Schake, K. (2021, Ogos 28). What Trump’s Disgraceful Deal With The Taliban Has Wrought. The New York Times.


Cerita Sebenar Tentang 29 Kematiαn Vaksin COVID-19 Di Norway

Sejak 11 Disember 2020, pihak berkuasa Amerika Syarikat meluluskan vaksin Tozinameran buatan Amerika Syarikat untuk memµtµskan rantaian kebolehjαηgkιtαη COVID-19 yang teruk mεηjαrαh negara tersebut.

Mengikuti jejak Amerika Syarikat, beberapa negara mempertimbangkan dan akhirnya membuat kelulusan juga.

Norway menjalankan program vaksinasi bermula Januari 2021. Dan di sinilah dunia digεmpαrkαη dengan 29 kεmαtιαη selepas menerima vaksin.

Peristiwa ini membunyikan bahawa Tozinameran sebenarnya tidak selamat. Tetapi sama seperti berita palsu mengatakan enam orang mαtι kerana vaksin, peristiwa ini juga senang kata lebih kurang sama.

Pertama sekali, haruslah kenal dulu 29 orang yang mαtι untuk memahami kejadian sebenar. Norway sudah memberikan vaksin kepada 33,000 orang. 29 penerima ini kemudian mεηιηggαl dunia.

29 daripada 33,000 orang bermakna kebarangkalian untuk mαtι kerana vaksin ialah 1 kes dalam 1,138 penerima.

Statistik sedemikian tidak berlaku dalam negara-negara lain yang sudah menjalankan program vaksinasi dengan Tozinameran.

Memahami Taburan Tozinameran

Sehingga 23 Disember, Amerika Syarikat telah mεηyµηtιk sejuta orang tanpa satu kemαtιαη yang sah kerana vaksin (Lovelace, 2020).

Ketika itu, United Kingdom mencatatkan jumlah penerima Tozinameran mencecah 600,000 orang tanpa kemαtιαη yang sah kerana vaksin (Reuters, 2020).

Israel pula menjadi negara yang mendahului, dengan dua juta penerima Tozinameran sekarang (Hincks, 2021). Di Israel juga tiada kemαtιαη yang sah kerana vaksin.

Walau bagaimanapun, Amerika Syarikat, Israel dan United Kingdom hanya mencatatkan kes alahan yang begitu terpencil.

Amerika Syarikat misalnya mempunyai 21 kes alahan dalam 1.9 juta penerima. Israel pula merawat 63 alahan dalam 1.59 juta penerima.

Kedua-dua negara tidak bertambahan secara konsisten (Jaffe-Hoffman, 2021). Tindak balas alahan ialah perkara biasa semasa vaksinasi tetapi sangat terpencil. Malah ramai mempunyai alahan ubat lain, seperti penicillin.

Alahan juga merangkumi makanan, seperti nasi. Seseorang boleh saja mengalami alahan pada protein yang terdapat secara semulajadi pada nasi.

Jadi alahan tidak semestinya pada vaksin atau kucing. Banyak perkara menjadi asbab alahan, yang tidak wajar dibuat faktor pengharam.

Cuma persoalannya, kenapa Amerika Syarikat, Israel dan United Kingdom tidak mencatatkan angka kemαtιαη seperti Norway?

Perkara Sebenar Di Norway

Norway sebenarnya memberikan vaksin Tozinameran pada sekumpulan warga emas melebihi usia 80-an yang sudah mεηghιdαpι pεηyαkιt tua yang tidak boleh dirawat (tεrmιηαl ιllηεss).

Semua yang mεηιηggαl dunia dalam keadaan mempunyai masalah-masalah kesihatan asas yang selaras dengan pεηyαkιt tua.

Berikut ialah contoh-contoh pεηyαkιt tua yang tidak boleh dirawat:

Sebelum mengulas lanjut, jumlah kεmαtιαη sebelum musim vaksinasi ini harus dibentangkan dulu.

Di Norway, 400 warga emas dalam rumah orang tua dan pusat penjagaan jangka panjang mεηιηggαl dunia setiap minggu tanpa vaksin (Castronuovo, 2021).

Umpama 400 orang mαtι pada waktu biasa, tiada siapa mengeluh kisah; beberapa orang mαtι selepas menerima vaksin, ramai mεηggιgιt jari.

Laporan media dan dapatan saintifik walau bagaimanapun mengesahkan bahawa golongan warga emas ini tidak mεηιηggαl dunia kerana Tozinameran.

Bermula dengan Perancis dahulu: seorang warga emas yang terlalu µzµr mεηιηggαl dunia dua jam selepas menerima vaksin.

Tetapi siasatan menyusul membuktikan bahawa bukan vaksin yang membµnµh warga emas tersebut. Masanya sudah sampai (kerana beliau terlalu µzµr).

Vaksin mencegah seseorang daripada COVID-19 sahaja. Vaksin tidak sama sekali menunda kemαtιan walau apa jua cara sekalipun.

Keadaan Dunia Sekarang Ini

Dapatan saintifik di Perancis mengesahkan dua kes denyutan jantung berubah ketika vaksin menjalankan kerja.

Jika tubuh badan sudah terlalu lemah kerana pεηyαkιt tua, tiada vaksin boleh membantu. Tetapi tubuh yang sama juga akan teruk dijαrαh jika terkena COVID-19.

Norway sendiri menyatakan bahawa kes-kes terpencil ini tidak mewajarkan sebarang kesangsian dan prasangka terhadap Tozinameran (Taraldsen & Kresge, 2021).

Mereka sekadar mengurangkan angka penerima daripada 80 ke 75, mengecualikan golongan berpεηyαkιt tua yang tidak mampu mengalami apa-apa langsung waima cubitan sekalipun.

Bak kata Norway, “dikecualikan bagi sesiapa yang mempunyai tahap kesihatan terlalu terjejas, kerana kesan sampingan yang kecil boleh memberikan kesan yang sangat serius.

“Bagi sesiapa yang mempunyai jangka hαyαt yang terlalu singkat (warga emas sedemikian), manfaat vaksin ini terlalu sekelumit atau tidak relevan langsung.” (Taraldsen, 2021).

Berdasarkan pεηyαkιt-pεηyαkιt tua yang disenaraikan, semua orang tahu tempoh mereka hidup ketika usia 80 ke atas memang terlalu singkat.

Dalam masa beberapa hari tanpa vaksin (seperti bukti 400 orang mαtι setiap minggu) juga mereka boleh pergi buat selamanya.

Golongan ini apabila terkena kesan sampingan seperti demam kecil sekalipun memanglah mεrbαhαyα. Ini ialah sesuatu yang sudah diketahui dari dulu lagi.

Di sini jelas, kεmαtιαη bukan berpunca kerana vaksin. Sebaliknya mereka mεηιηggαl dunia kerana demam misalnya.

Analoginya sama seperti, seseorang tidak mεηιηggαl dunia kerana sebuah kereta. Sebaliknya, kerana memandu sebuah kereta sudah berusia yang ada bahagian sudah rσsαk hingga menyebabkan terbabas.

Kenyataan ini bukan untuk memperlekehkan kεmαtιαη mereka – tetapi selagi tubuh badan menjadi tua, selagi itulah keadaan-keadaan sebegini akan berlaku.

RUJUKAN:

Castronuovo, C. (2021, Januari 15). Norway (ditapiskan) frail (ditapiskan) over 80 of vaccine (ditapiskan) after (ditapiskan). The Hill.

Hincks, J. (2021, Januari 15). Israel is leading the world in COVID-19 vaccination. But Palestinians aren’t on the list. Time.

Jaffe-Hoffman, M. (2021, Januari 7). 100 high-(ditapiskan) allergy (ditapiskan) to get COVID-19 vaccine at Sheba Friday. Jerusalem Post.

Lovelace, B. (2020, Disember 23). The U.S. has vaccinated just 1 million people out of a goal of 20 million for December. CNBC.

Reuters. (2020, Disember 25). UPDATE 1- More than 600,000 people in UK get first Pfizer COVID-19 vaccine dose.

Taraldsen, L.E., & Kresge, N. (2021, Januari 15). Norway (ditapiskan) of vaccination (ditapiskan) of (ditapiskan) (ditapiskan) over 80. Bloomberg.

Taraldsen, L.E. (2021, Januari 16). Norway raises concern over vaccine jabs for the elderly. Bloomberg.


Ungku Omar (1931-1969): Genius Melayu Yang Dilupakan

Nama beliau mungkin
dikenali kerana disematkan pada salah sebuah politeknik terkenal di Malaysia,
iaitu Politeknik Ungku Omar dan juga nama untuk Kolej Ungku Omar di UKM. Namun,
mungkin setakat itu sahajalah kita mengenalinya. Pernahkah kita sedetik lebih
terfikir selain daripada insan yang namanya terpahat menjadi nama sebuah institut
pendidikan terkenal dalam negara kita, siapakah sebenarnya Ungku Omar ini?

Kepada yang tidak
mengenali beliau, sudah tentu Ungku Omar bin Ungku Ahmad ini bukan
calang-calang orang. Sejarah mengenalinya sebagai seorang ahli perubatan,
saintis dan intelektual Melayu yang hebat dalam sejarah. Sepanjang hayat
beliau, beliau sudah banyak menyumbangkan buah fikir dalam membangunkan sains
dan teknologi masyarakat Malaysia, memperkasakan bahasa Melayu dan membangunkan
ummah yang agak mundur pada waktu itu.

Anak jati Johor ini lahir pada 18 Januari 1931 di Johor Bharu, bersekolah awal di Sekolah Melayu Kluang, Segamat, Pontian, dan Tangkak sebelum melanjutkan pelajaran ke Maktab Melayu Kuala Kangsar. Di sana, Ungku Omar dilantik sebagai ketua pelajar selain menghadiri Jambori PGAKAP-Pengakap di Melbourne, Australia.

Akhirnya beliau diterima masuk ke Universiti Malaya di Singapura. Oleh kerana keputusan akademiknya yang memberangsangkan, beliau terus diterima untuk masuk ke tahun ke-2. Pada tahun 1954, Ungku Omar telah dipilih sebagai “student demonstrator” kerana cemerlang dalam subjek Anatomi. Pada 1957, beliau akhirnya menghabiskan pengajian dalam ijazah Perubatan dan Bedah.

Berbekalkan
kelulusannya pada waktu itu, beliau telah berkhidmat sebagai Pegawai Perubatan
dan Penyelidikan di Pusat Penyelidikan Perubatan Kuala Lumpur. Merasakan bahawa
ilmunya masih belum cukup, Ungku Omar telah melanjutkan pelajarannya dalam
bidang Patologi (ilmu perubatan yang mengkaji sebab-sebab, tanda-tanda dan cara
mengubati penyakit) di Royal College of Physician London dan Royal College of
Surgeons England pada tahun 1962.

Sesuai dengan
gelaran genius Melayu, beliau telah berjaya mendapat Ijazah Kedoktoran (Ph.D)
dalam bidang Clinical Chemistry dengan tesisnya yang bertajuk “Electrolytes in
Isolated Human Leucocytes) pada tahun 1965. Pada tahun yang sama juga, beliau
telah diberi penghormatan menganggotai Institute Of Biology, London. Pada tahun
1967, College Of American Pathologist Amerika Syarikat pula menerima Ungku Omar
sebagai Ahli Kehormat Kolej.

Ilmu yang dituntut, kecerdasan yang menakjubkan dan pengalaman sebagai pemimpin yang dikutip pada usia belajarnya banyak membentuk dasar dan sumbangan beliau ketika dilantik sebagai Pengarah Pusat Penyelidikan Perubatan untuk negara. Fakta menarik, beliau merupakan anak Melayu pertama yang dilantik ke jawatan ini.

Antara kajian beliau
yang pernah menggemparkan negara ialah berkaitan dengan taraf kesihatan
penduduk-penduduk di luar bandar yang diabaikan. Penyelidikannya mendapati
bahawa taraf kematian luar bandar adalah 6 kali ganda lebih ramai dari di
bandar. Faktor-faktor yang menyumbang kepada keputusan tersebut adalah seperti
kadar kemiskinan yang tinggi. Penyakit yang dikaitkan dengan kadar kematian
luar biasa itu ialah seperti malaria, kepialu, untut dan pelbagai penyakit.

Kertas kerja yang dibentangkannya di Kolej Pertanian (dikenali sebagai UPM hari ini) pada Februari 1968 sangat terkenal dengan slogan “otak yang waras dalam badan yang sihat.” Menurutnya, kekurangan makanan berzat puncanya ialah wang, kekurangan wang kerana kurangnya ilmu dan mata pencarian. Jadi, untuk meningkatkan penguasaan ilmu di kalangan masyarakat ialah ilmu itu harus dipersembahkan dalam Bahasa Melayu yakni bahasa ibunda. Ini akan menaiktaraf kualiti kehidupan rakyat di luar bandar sekaligus peningkatan ilmu membuatkan mereka mencerna maklumat kesihatan yang betul.

Sepanjang hayatnya, beliau telah menyiapkan lebih 40 kertas kerja yang merangkumi karya-karya sains perubatannya, pendedahan beliau mengenai kualiti kesihatan luar bandar, sehinggalah kepada usaha beliau dalam membasmi wabak Malaria di Malaysia. Selain itu, kertas kerja beliau termasuklah dalam penubuhan Universiti Kebangsaan Malaysia, konsep universiti Islam untuk peningkatan pendidikan Islam, dan usaha beliau dalam membentuk istilah-istilah perubatan dalam Bahasa Melayu yang diterjemahkan daripada Bahasa Inggeris.

Ungku Omar yang juga dikenali sebagai “doktor radio” ini kerana seringkali muncul dalam siaran radio tempatan dalam menyebarkan kempen kesedaran beliau mengenai perubatan juga banyak memegang pelbagai jawatan demi khidmatnya kepada rakyat. Contohnya dalam bidang perubatan, beliau ialah pengerusi atau timbalan pengerusi bagi Makmal Perubatan dan Kesihatan dan Tabung Darah Kebangsaan. Beliau juga merupakan ahli aktif dalam Persatuan Perubatan Alumni, Persatuan Perubatan Malaysia dan Persatuan Parasitologi Malaysia.

Beliau merupakan ahli dalam Jawatankuasa Kebangsaan Khas Kementerian Kesihatan, Jawatankuasa Penggubal Perlembagaan Universiti Kebangsaan Malaysia dan banyak lagi. Dalam bidang sastera pula, beliau merupakan ahli ASAS 50 yang merupakan organisasi sastera tertua negara selepas Perang Dunia Kedua. Organisasi ini ditubuhkan untuk perkembangan dunia sastera negara.

Pada peringkat antarabangsa, Ungku Omar banyak mewakili negara ke banyak persidangan antarabangsa di Australia, Indonesia, Jepun, Amerika Syarikat, Filipina, China dan Singapura berkaitan dengan bidang penyelidikan perubatan, Lembaga Penyelerasan Kerjasama Serantau dalam Perubatan Tropika (SEAMES) dan Pertubuhan Kesihatan Sedunia (WHO).

Pada bulan Jun 1967,
beliau dikurniakan Darjah Setia Mahkota (D.S.M) oleh Yang Dipertuan Agong, dan
juga Darjah Kerabat Yang Dihormati daripada Johor di atas pelbagai jasanya yang
pelbagai. Malah, Universitas Indonesia juga memberikan anugerah gelaran
Professor kepada beliau. Sayangnya, tuhan lebih menyayangi beliau.

Pada saat pelbagai
kejayaan hebat sedang diraih dan menunggu masa untuk dicipta boleh beliau, pada
saat rakyat Malaysia masih bergantung harap pada kualiti yang dimilikinya, pada
usia yang dianggap muda iaitu 38 tahun, Ungku Omar meninggalkan kita semua
kerana serangan jantung. Sesungguhnya, kita sehingga hari ini, masih terasa
kehilangan genius Melayu seperti Professor Dato’ Dr Ungku Omar!

RUJUKAN:

Shahidan, Radiman. Ungku
Omar (1931-1969) Pejuang Bangsa dan Peneroka Gagasan Sains Terbilang.

Arkib Negara. Professor
Dato’ Dr Ungku Omar. http://www.arkib.gov.my/web/guest/632


Betul Ke UMNO Tak Pernah Lawan Komunis?

Kelakar juga bila ada askar pencen sampai buat kenyataan akhbar bidas ucapan DS Najib Razak tentang “UMNO angkat senjata melawan komunis”, menafikan penglibatan UMNO secara langsung menggalas senjata dalam hutan melawan PKM di Tanah Melayu.

Kononnya dia tak pernah nampak ahli UMNO masuk hutan bunuh komunis, atau terkorban kena jerangkap samar.

Perlu diperjelaskan di sini, UMNO memang secara rasminya, tidak pernah isytiharkan bahawa mereka angkat senjata melawan komunis. Nak lawan angkat senjata macam mana, UMNO memang tak pernah ada sayap bersenjata. Lagipun, tujuan asal UMNO ditubuhkan untuk melawan Malayan Union, dan mendapatkan kemerdekaan dari British.

Jadi jika mereka ada sayap bersenjata, terang-terang angkat senjata lawan komunis dalam hutan, bagaimana nak yakinkan British bahawa bila mentadbir Tanah Melayu merdeka, UMNO boleh diharap jaga keamanan dan keharmonian kaum, dan tidak mentadbir dengan ancaman senjata, dendam dan iri hati yang akan memusnahkan kemerdekaan tu nanti?

Tapi aku ada saudara mara, pangkat datuk saudara, empat lima orang juga yang pernah jadi Home Guard (HG) semasa Darurat tu.

Mereka ini sebahagian dari pasukan HG yang mengawal sekitar Bahau dan Kuala Pilah, Negeri Sembilan macam di Kg. Batu Kikir, Kg. Padang Lebar dan Kg. Jambu Lapan masa zaman Darurat sekitar lewat 1940-an hingga 1950-an.

Ada mereka dan rakan-rakan yang pernah menetak mati komunis yang datang ceroboh kampung, menyerang dan menjarah untuk curi beras dari kepuk mereka, melawan komunis yang menyamun rumah-rumah untuk wang dan barang kemas serta ubat-ubatan, ada yang pernah menahan komunis yang menyamar dalam kampung serah pada pasukan keselamatan masa tu.

Bukan itu sahaja, rakan-rakan HG mereka sendiri ada yang diculik dan diseksa dalam hutan, dikelar dan dibiar mati komunis, ditembak kerana enggan beri kerjasama. Belum kira rumah kena bakar, kereta kena bakar. Balai dengan surau kena bakar.

Kalau di NS ni, tanyalah veteran HG yang masih hidup sihat tentang tragedi Ladang Geddes, tragedi Felda Bukit Jalor, serangan komunis dekat Bukit Tangga. Tanya mereka bagaimana HG membantu pihak berkuasa membanteras kegiatan komunis di Bahau dan Jelebu misalnya.

HG ni kalau ada yang tak faham peranan dia masa tu, kalau dalam filem Bukit Kepong, di awal filem ada tahan pensimpati komunis naik basikal seludup beras dalam tin. Kemudian dalam filem tu, kumpulan orang Melayu bersongkok dan bersenjata dari arah kampung yang menyerang untuk membebaskan kepungan komunis ke atas Balai Polis Bukit Kepong, tapi ditahan laluan mereka oleh komunis. Itulah dia anggota Home Guard.

Merekalah yang pertama respon, pukul kentong dan beduk supaya kampung-kampung sekitar Bukit Kepong waspada. Siang mereka bekerja biasa, bertani, berladang, jadi nelayan, jadi peruncit dan buat kerja-kerja rencam. Malam mereka pakai toha HG buat kerja kawal kampung, kawal estet, kawal lombong.

Mereka juga bertindak jadi mata dan telinga untuk pasukan keselamatan kerana mereka mahir selok belok geografi kawasan kampung masing-masing, dan cam penduduk di kawasan jagaan masing-masing. Senang kantoi siapa orang kampung, siapa ‘acah-acah’ orang kampung tapi sebenarnya buat risikan untuk komunis.

Mereka lengkap diberikan senjata, malah dilatih oleh pasukan keselamatan untuk menjaga kampung, mengagalkan sebarang usaha anasir komunis masuk atau pensimpati komunis seludup keluar apa-apa yang boleh membantu komrad mereka.

Sebenarnya, bukanlah penting mana, tapi pasal ada askar pencen persoalkan, saja nak beritahu, jika HG Melayu, mereka ini semua ahli UMNO.

Macam kalau HG di kampung baru Cina, memang MCA yang rekrut. Kinta Valley Home Guard yang terkenal tu misalnya, memang dianggotai oleh ahli MCA semata-mata. Mereka adalah orang Cina yang amat benci dengan komunis.

Cumanya, kisah-kisah HG ni memang tak berapa diceritakan sangat, kerana mereka tidaklah keluar masuk operasi ke hutan, macam pasukan keselamatan tetap masa tu. Tak angkat raifal, tak kena jerangkap samar, tak makan ransum dan angkat beg berat-berat, duduk berbulan-bulan operasi dalam hutan.

Mereka ini asalnya dianggotai oleh kaum-kaum bapa dan ibu dalam kampung. Kalau kampung Melayu zaman tu, kebanyakannya ahli UMNO. Melayu kiri bukannya tak ada jadi HG, tetapi kurang. Melayu kiri ni, mereka sendiri ada yang terpengaruh dengan ideologi komunis, menjadi tali barut komunis, tinggal dalam kampung-kampung ketika itu.

Pada mereka, HG membantu anggota keselamatan yang sebenarnya konon masih berkhidmat demi British semata-mata, sedangkan apa yang HG ini lakukan adalah untuk memastikan keselamatan kampung dan tempat tinggal masing-masing, mempercepatkan proses kemerdekaan ketika itu.

Cuma itulah, askar pencen tu tak nampak benda ni. Pasal bila cerita angkat senjata, dia ingat pasukan keselamatan sahaja yang angkat senjata bunuh komunis tu.

Dia mungkin tak nampak, pasal dia tak cuba lihat. Ataupun ada je depan mata, tapi dia buat-buat buta.

*Gambar adalah keratan dari The Singapore Free Press, bertarikh 12 Julai, 1950.

Di akhir Darurat 1948-1960, kerajaan ketika penghujung 50-an telah mula menarik kembali senjata api yang dibekalkan kepada Home Guard (HG) dan Special Constable (SC).

Senjata api mereka ditarik dengan alasan keadaan sudah semakin aman dan negara sudah semakin harmoni. Malah mereka juga ditawarkan kemudiannya pula untul menganggotai Askar Wataniah yang kemudiannya ditubuhkan tidak lama selepas itu.

Namun sebahagian besar anggota HG dan SC yang terdiri dari ahli UMNO dan Melayu yang tinggal di kampung-kampung dan pinggir bandar merasa tidak selesa dengan perkembangan ini, setidak-tidaknya pada masa itu. Mereka menyuarakan hasrat mereka dan merasakan mereka perlu memiliki senjata api itu kembali kerana sebab-sebab tertentu. Boleh baca keratan akhbar dibawah sebagai pembuktian lanjut.


Implikasi-Implikasi Perjalanan Di Luar Bumi

Hampir setiap masa akan timbul soalan-soalan tidak intelektual tentang angkasa, terutamanya mengenai pendaratan Bulan. Perkara ini adalah hasil daripada budaya suapan dan kelemahan dari segi penguasaan bahasa Inggeris. Tidak henti-henti mereka mempersoalkan kenapa Amerika Syarikat tidak menghantar sesiapa ke Bulan sedangkan teknologi sudahpun berkembang.

Memang benar prasarana teknologi sudah jauh lebih maju berbanding keadaan 48 tahun lepas. Penerbangan memudahkan perjalanan jauh. Kereta pula sudahpun jauh lebih maju bagi perjalanan dekat. Teknologi berubah setiap saat sebenarnya. Namun, biarpun seratus tahun, manusia masih kekal sama. Sejak azali lagi, manusia mempunyai sifat ingin tahu dan tidak puas. Jika adanya satu lembah emas, manusia akan cuba cari satu lagi akibat nafsu ini.

Lautan yang luas telahpun diredah, meskipun pada asalnya manusia disekat ombak-ombak pantai. Tidak puas dengan tanahair sendiri, manusia mula menjelajahi dan kemudian menakluki negara seberang. Naluri ini tidak akan mati. Cuma tiada negara yang manusia dapat takluki di luar angkasa. Tidak puas dengan Bumi, manusia mula merancang untuk menerokai Bulan dan Marikh. Ada yang menimbang risiko untuk mendarat di Europa pun.

Sama seperti nenek moyang yang telah dimamah zaman, manusia menghadapi dua masalah utama: implikasi dan keupayaan. Masalah implikasi adalah halangan dari segi teknologi. Manusia membina kapal-kapal besi yang besar untuk mengharungi ombak-ombak dahsyat. Dari situ, manusia mempelajari ilmu-ilmu baru untuk diaplikasikan dalam perkara lain. Contohnya, program Apollo telah membuat satu revolusi baru dalam industri penerbangan. Apa yang mereka pelajari dalam sembilan tahun dan AS$115 bilion tidak sewenang-wenangnya habis pada tahun 1973 apabila program Apollo ditamatkan susulan kejayaan besar beberapa misi.

Tetapi manusia tidak dapat mengubah keupayaan. Sekalipun teknologi berkembang pesat, manusia masih lagi perlu makan, minum dan tidur. Manusia juga memerlukan graviti dan tekanan seimbang. Menurut Jay Buckey, seorang doktor serta angkasawan, tubuh badan manusia sudah serasi dengan persekitaran Bumi. Jika manusia berhijrah ke angkasa, sistem imunisasi akan lemah. Jisim otot dan tulang akan mereput sedikit demi sedikit oleh kerana perubahan dari segi imbangan. Sel darah merah pula akan mati, dan angkasawan terdedah pula kepada penyakit anemia.

Luka akan mengambil masa yang lama untuk sembuh. Dan tidur pula akan terganggu. Tidur adalah satu aktiviti yang dapat mengekalkan kestabilan emosi dan mental bagi angkasawan. Oleh kerana perjalanan yang jauh, makanan teruk dan tempat sempit akan merosakkan emosi. Sebab itulah fiksyen sains akan menggunakan proses stasis seperti Avatar dan Mass Effect. Itu belum lagi dikira dengan kapal meletup di tengah-tengah ‘padang’ angkasa. Ruangan angkasa sebenarnya sangatlah kotor dengan batu-batu asteroid berapungan sambil mengancam nyawa. Batu-batu yang kecil pun bergerak pada kelajuan 27,000 km/j. Saiz satu inci sudahpun mencukupi untuk menembus binaan kapal.

Inilah rintangan-rintangan yang Barat sentiasa akan fikir jalan penyelesaian. Sementara itu, golongan tidak intelektual akan kekal mempertikaikan. Aneh benar hujah golongan anti-Apollo tidak pernah mempersoalkan kenapa manusia masih lagi boleh mati terbakar sedangkan teknologi sudahpun lebih maju.


Menjawab Persepsi “Dominasi Melayu” Yang Dimain Ramasamy

Benarkah perkhidmatan awam negara mementingkan orang Melayu berbanding kaum lain? Adakah Melayu lebih mudah diterima bekerja dalam sektor awam dan lebih mudah naik pangkat berbanding kaum lain?

Saya akan jawab 2 soalan ini berdasarkan statistik dan terpulanglah kepada tuan-tuan untuk menilai sendiri.

Bagi soalan pertama, saya merujuk akhbar Sin Chew Daily bertarikh 14 Oktober 2010. Antara Januari – Jun 2010, jumlah pemohon kerja kerajaan mengikut kaum adalah seperti berikut:

Melayu – 754,106 orang
Cina – 19,216 orang
India – 32,708 orang

Jumlah mereka yang diterima bekerja mengikut kaum bagi tempoh sama pula adalah seperti berikut:

Melayu – 14,430 orang.
Cina – 907 orang
India – 3,105 orang

Berdasarkan statistik tersebut, daripada 754,106 pemohon Melayu, hanya 1.91% daripadanya diterima bekerja di sektor awam. Daripada 19,216 pemohon Cina, 4.72% daripadanya diterima bekerja di sektor awam. Daripada 32,708 pemohon berbangsa India, 9.49% daripada mereka diterima bekerja di sektor awam.

Ini bermakna kadar kejayaan kaum India untuk diterima bekerja sebagai penjawat awam adalah yang paling tinggi diikuti kaum Cina dan akhirnya barulah Melayu. Timbul soalan kedua, bukan Melayu tidak minat bekerja di sektor awam kerana mereka sukar naik pangkat berbanding kaum Melayu.

Untuk soalan ini, kita akan pecahkan statistik penjawat awam daripada gred 56 ke bawah dan gred JUSA ke atas. JUSA atau Jawatan Utama Sektor Awam adalah gred bagi peringkat pengarah jabatan. Paling rendah adalah Jusa C yang contohnya dipegang pengarah bahagian, pengarah jabatan peringkat negeri dan YDP Pihak Berkuasa Tempatan.

Lebih tinggi daripada itu adalah gred Turus yang dipegang oleh Ketua Pengarah agensi utama persekutuan, KSU Kementerian dan beberapa jawatan utama lain. Saya merujuk hansard jawapan di parlimen pada 18 Julai 2022.

Jumlah keseluruhan penjawat awam (tidak termasuk pasukan keselamatan) mengikut kaum adalah seperti berikut:

Melayu – 951,322 orang
Cina – 73,190 orang
India – 47,994 orang

Penjawat awam gred JUSA ke atas (termasuk gred Turus) mengikut kaum pula adalah seperti berikut:

Melayu – 3,300 orang
Cina – 388 orang
India – 243 orang

Berdasarkan statistik di atas, daripada 951,322 penjawat awam berbangsa Melayu, 0.347% daripada mereka memegang jawatan utama kerajaan. Daripada 73,190 penjawat awam berbangsa Cina, 0.53% daripada mereka memegang jawatan utama kerajaan. Daripada 47,994 penjawat awam berbangsa India, 0.506% daripada mereka memegang jawatan utama kerajaan.

Ini bermakna kadar kejayaan penjawat awam berbangsa Cina untuk memegang jawatan utama sektor awam adalah yang paling tinggi, diikuti India dan akhirnya barulah Melayu.

Pernah seorang guru saya (seorang Profesor di universiti awam) memberitahu: Taraf pendidikan seorang sama ada PhD atau Master atau Ijazah atau gelaran Profesor sekalipun hanya menunjukkan tahap pengetahuan.

Ia belum tentu menunjukkan tahap kebijaksanaan.

Naratif yang dimainkan Ramasamy ni sebenarnya bermotifkan politik. Kalau korang nak faham lenggok politik, jemput baca POLITIK UNTUK PEMULA yang dah dijual kat Shopee: https://bit.ly/3frB0C5


Sejarah Dan Falsafah Makanan Perancis

Berbanding dengan negara-negara lain, Perancis adalah negara yang sering dikaitkan dengan makanan, seni penyediaaan makanan serta segala aspek yang berkaitan dengan kulinari. Bidang gastronomi (kajian hubungan antara budaya dan makanan) sering menjadikan makanan Perancis sebagai subjek dan topik utama kerana kepelbagaian yang dimilikinya. Kepelbagaian ini sebenarnya banyak dipengaruhi oleh keadaan geografi dan iklim yang menyebabkan variasi dalam pengeluaran jenis bahan makanan serta sejarah negara Perancis yang panjang.

Hasil daripada kepelbagaian inilah yang menjadikan masakan Perancis telah diangkat dan diberi penghargaan sebagai salah satu daripada Warisan Budaya UNESCO pada November 2010, di Nairobi, Kenya. Bagi golongan professional dalam kulinari dan seni masakan, sebahagian besar daripada istilah yang digunakan dalam bidang ini berasal dari Perancis, dan ramai antara mereka sanggup mengembara ke Perancis bagi mempelajari dan melihat sendiri keunikan masakan negara ini.

Secara umumnya, bagi masyarakat Perancis, makanan merupakan sesuatu yang harus diraikan, dan makanan perlu dinikmati dengan sebaiknya, dengan menggunakan seluruh deria rasa bagi menikmatinya. Setiap makanan dijamah dengan baik, berhati-hati dan tanpa tergesa-gesa, kerana bagi masyarakat Perancis, makanan adalah istimewa dan tersendiri. Malah sejarah turut menunjukkan bagaimana makanan ini boleh menyebabkan berlakunya insiden-insiden yang tidak diingini seperti pertumpahan darah.

Pada 24 April 1671, François Vatel, iaitu seorang maître d’hôtel bagi Putera Louis II de Bourbon Condé, telah menikam dirinya dengan pedang miliknya sendiri setelah menyedari bahawa dia tidak mungkin dapat menyediakan sajian ikan bagi hidangan makan malam buat Raja Louis XIV. Setelah 300 tahun berlalu sejak insiden tersebut, seorang chef terkenal Perancis, Bernard Loiseau telah membunuh diri akibat ketakutan dan bimbang akan kehilangan salah satu daripada tiga bintang Michelin yang dimilikinya. Malah, dalam kisah animasi Ratatouille turut menggambarkan bagaimana chef terkenal Perancis, iaitu Auguste Gusteau yang meninggal dunia hanya kerana restoran miliknya kehilangan satu daripada lima bintang Michelin yang diperolehnya.

Kisah-kisah ini jelas menunjukkan bahawa bagaimana makanan dan masakan di Perancis harus dihormati dan disajikan dengan maruah yang tinggi.

Sejarah kulinari dan masakan Perancis

Perancis mempunyai sejarah kulinari dan masakan yang panjang. Secara asalnya, Perancis pada zaman sebelum abad ke-15 masih belum dikenali dengan tradisi dan seni kulinarinya. Segala-galanya berubah apabila pada sekitar abad ke-15, Catherine de Medici yang berasal dari Itali, berpindah ke Perancis kerana mengahwini Henry duc d’Orleans (iaitu bakal Raja Henry II). Catherine berpindah dengan membawa bersamanya buku-buku masakan dari daerah Firenze (Florence) di Itali. Selain itu, Catherine turut membawa bersamanya para tukang masak dari Itali dan turut memperkenalkan pelbagai jenis bahan makanan, jenis masakan serta kaedah penyediaan masakan kepada orang-orang Perancis. Selepas beberapa tahun, masyarakat Perancis mula bijak dalam mengembangkan kaedah masakan dan jenis penyediaan makanan tersebut dan mula mencipta kaedah masakan mereka yang tersendiri.

Selepas hampir 100 tahun kedatangan Catherine di Perancis, berlaku perubahan yang dramatik dalam hidangan Perancis. Pada pertengahan abad ke-17, iaitu pada tahun 1651, seorang chef Perancis bernama La Varenne telah menghasilkan sebuah buku berkaitan dengan seni masakan Perancis, iaitu Le Cuisinier françois (The French Cook). Buku ini menjadi suatu permulaan bagi era sajian haute (sajian hebat) di Perancis dan berakhirnya kaedah masakan zaman pertengahan. Dua tahun selepas buku ini dihasilkan, La Varenne menghasilkan sebuah lagi buku lain, iaitu Le Patissier françois (The French Pastry Cook) yang memfokuskan kepada penghasilan hidangan pastri. Malah, 40 tahun selepas itu, seorang lagi chef, iaitu Massialot, telah menghasilkan sebuah buku lain, Le Cuisinier royal et bourgeois, yang meneruskan legasi gaya masakan yang telah diperkenalkan oleh La Varenne.

Kesemua buku hasil karya La Varenne ini telah menjadi rujukan dan panduan utama bagi para tukang masak Perancis di mana buku-buku ini bukan sahaja memberi penjelasan mengenai kaedah persembahan makanan, malah turut memberi maklumat mengenai kaedah penyediaan makanan, contohnya seperti kaedah membuat roux (campuran antara tepung dan mentega) serta kaedah untuk memekatkan sup dan sos.

Beberapa abad selepas itu, golongan bangsawan di Perancis mula menjadi satu golongan yang begitu berpengaruh dan perkembangan masakan mula mengikut aliran bangsawan ini, di mana ia banyak menunjukkan simbolisme kepada status sosial di Perancis.

Pada sekitar abad ke-19, hidangan haute atau disebut juga sebagai hidangan grande mula memonopoli sebagai hidangan utama di rumah-rumah golongan bangsawan. Namun begitu, majoriti masyarakat Perancis pada waktu itu sebenarnya masih dihimpit dengan kemiskinan dan ramai penduduk yang mengalami masalah kekurangan makanan. Pada waktu inilah, seorang chef, iaitu Marie-Antoine Carême telah mencipta suatu kaedah baru dalam masakan haute atau grande ini, di mana beliau ingin menjadikan masakan ini sebagai suatu hidangan yang lebih sederhana dan tidak terlalu kompleks dan rumit. Malah, Marie-Antoine Carême juga merupakan orang pertama yang telah mempopularkan penggunaan toque, iaitu topi tinggi berwarna putih yang dipakai oleh para chef sehingga ke hari ini.

Kaedah masakan haute semakin berkembang menjelang abad ke-20. Pada sekitar tahun 1970-an, suatu jenis masakan baru, iaitu nouvelle cuisine mula diperkenalkan dan masyarakat mula beralih kepada hidangan baru ini. Hidangan ini banyak bertumpu kepada penggunaan sos krim dan lebih mengutamakan rasa asli makanan tanpa penggunaan bahan masakan yang terlalu banyak. Sehingga kini, masakan Perancis masih mengekalkan ciri-ciri hidangan seperti ini dan lebih bersifat fleksibel dalam mengekalkan rasa asli masakan mereka.

Jenis-jenis masakan Perancis

Terdapat beberapa jenis masakan Perancis yang mempunyai kaedah penyediaan dan corak persembahannya yanag tersendiri.

i. Hidangan haute / hidangan grande (“hidangan hebat”)

Hidangan ini merupakan suatu hidangan klasik yang kebiasaannya disajikan untuk golongan bangsawan di Perancis. Ia biasanya dihidangkan dengan kaedah yang unik, elegan, mewah dan agak ekstrem. Cara persembahan bagi hidangan ini haruslah dilakukan dengan teliti, di mana setiap hiasan dan bahan yang digunakan dipotong mengikut saiz yang tertentu serta seragam. Malah, bahan yang digunakan juga haruslah berkualiti tinggi.

ii. Hidangan nouvelle (“hidangan baru”)

Hidangan jenis ini yang mula berkembang pada sekitar tahun 70-an mempunyai ciri yang jauh lebih sederhana berbanding hidangan grande. Kaedah penyediaannya adalah lebih ringkas dan tidak begitu rumit. Malah, masa yang diambil untuk menyediakannya juga lebih singkat berbanding hidangan grande. Bahan-bahan yang digunakan bagi hidangan ini kebiasaannya adalah mengikut musim.

iii. Cuisine du terroir (“hidangan khas daerah”)

Hidangan ini merupakan hidangan yang memfokuskan kepada masakan tertentu di daerah-daerah Perancis. Ia adalah unik dan berbeza mengikut kawasan dan daerah yang pelbagai di Perancis. Bahan-bahan yang digunakan untuk hidangan ini kebiasaannya adalah produk-produk khas yang datang dari daerah-daerah tersebut.

iv. Cuisine bourgeoise (“hidangan klasik”)

Hidangan ini merupakan hidangan klasik Perancis dan dahulunya ia merupakan hidangan masakan bagi daerah di Perancis. Terdapat pelbagai jenis masakan dalam kategori hidangan ini dan kebanyakan daripadanya banyak melibatkan penggunaan sos krim sebagai bahan utama.

Kesimpulan

Masyarakat Perancis mempunyai falsafah dan pendekatan mereka yang tersendiri dalam menilai dan menikmati makanan yang dihidangkan. Sehingga ke hari ini, masyarakat Perancis masih mengamalkan pendekatan bahawa setiap makanan harus dinikmati dengan baik dan mengambil masa yang panjang bagi menikmati makanan tersebut. Disebabkan inilah, maka kebiasaannya warga Perancis yang tinggal di bandar-bandar kecil atau kampung mempunyai waktu rehat sehingga dua jam pada waktu siang, bagi membolehkan mereka menikmati hidangan makan tengah hari dengan selesa.

Keadaan dan pendekatan inilah yang menjadikan hidangan dan masakan Perancis berada pada kelasnya yang tersendiri di mata dunia. Kepelbagaian serta pendekatan yang diberikan kepada kaedah penyediaan makanan dan cara persembahan makanan adalah aspek penting yang menjadikan hidangan Perancis lebih unik dan tersendiri.

Rujukan

Civitello, L. (2008). Cuisine and Culture: A History of Food and People (Second Edi). New Jersey: John Wiley & Sons, Inc.

Holm, J. L. (2014). Comfort Food: Gastronomy and National Self-Fashioning in Twentieth- and Twenty-First-Century French Literature and Film. University of Virginia.

Morgado, H. S. (2016). A Table: A Political History of French Cuisine. Middle Tennessee State Univeristy.

Robertson, S. (1983). Food In History. East Sussex, England: Wayland (Publishers)     Limited.

Lafargue, F. (1987). French Food and Drink. East   Sussex,England : Wayland   (Publishers) Limited.


Concordski: Pesawat Supersonik Pertama Dunia

Perang Dingin merupakan satu tempoh di mana kedua-dua kuasa Barat dan Kesatuan Soviet bersaing untuk menunjukkan siapa lebih hebat. Jika sesetengah masa penuh dengan ketegangan seperti isu peluru berpandu Cuba, sesetengah masa pula memperlihatkan kedua-dua blok berusaha menunjukkan siapa lebih hebat dari perlumbaan ke angkasa lepas hingga perlumbaan membina pesawat penumpang supersonik pertama di dunia. Di blok Barat, kita sudah sedia maklum dengan kehebatan Concorde tetapi tahukah anda, Rusia juga mempunyai pesawat sama dipanggil Conkordski?

Pada tahun 1960-an, tatkala kedua-dua pembuat pesawat Amerika iaitu Boeing dan Lockheed terganggu akibat masalah belanjawan dan kebimbangan berkenaan impak alam sekitar, Britain dan Perancis mengadakan kerjasama untuk menjadi pendahulu industri dengan membina sebuah pesawat penumpang supersonik. Dan seperti biasa, khabar sebegini dihidu oleh Soviet dan ini mendorong presiden mereka, Nikita Khrushchev mengarahkan projek sama digerakkan. Tetapi bagaimana Rusia mahu berbuat demikian tatkala teknologi penerbangan dan enjin masih lagi ketinggalan? Hanya satu cara saja untuk mereka boleh mengejar dan menyaingi Britain-Perancis, perisikan.

Bagi Jock Lowe, pengurus operasi penerbangan British Airways merangkap bekas juruterbang Concorde melihat persaingan Concorde dengan Conkordski atau TU-144 sama dengan apa yang berlaku ketika itu. Lowe berkata, “Perlumbaan angkasa dan perlumbaan meletakkan manusia pertama di bulan sedang berlaku pada masa yang sama. Mereka menyimpulkan ketika itu semakin laju sesebuah pesawat, semakin berjaya reputasi sesebuah pesawat berkenaan.” Ketika itu, kedua-dua Amerika Syarikat dan Soviet mempunyai pesawat jet kebanggaan mereka iaitu F-104 dan MiG-21. Keua-duanya mampu terbang dua kali ganda lebih pantas daripada kelajuan bunyi. Justeru walaupun ramai menganggu perjalanan supersonik bukan bersifat mustahil tetapi ia masih dianggap satu tugas mencabar.

Bagi penerbit majalah Flight Global, David Kaminski-Morrow melihat kejayaan awal Soviet dalam perlumbaan angkasa lepas memberi keyakinan kepada kelompok teknokrat yang berkuasa ketika itu bahawa mereka boleh bersaing dengan projek-projek Barat yang lebih berprestij. Dan ini yang mendorong Khrushchev memberi lampu hijau kepada projek tersebut pada awalnya. Bagaimanapun dengan kebanyakan sumber dan teknologi digunakan untuk membangunkan roket jarak jauh dan peluru berpandu altitud tinggi, bukan pesawat pengebom supersonik, ini memaksa projek Conkordski ini diletakkan di bawah projek pesawat awam. Ini ditambah pula tekanan untuk melihat projek ini berjaya tanpa mengira kos yang diperlukan untuk memenuhi jangkaan tinggi para pemimpin Soviet. Bagi Kaminski-Morrow, ini mendatangkan masalah kepada para jurutera yang terlibat untuk mereka dan membina ia dari sifar sambil mempertimbang aspek prestasi ekonomi dan keselesaan penumpang, sesuatu yang perlu tetapi jarang dipertimbangkan.

Dan seperti saya katakan dari awal, Soviet ketinggalan bukan setahun dua dari segi teknologi penerbangan dan enjin tetapi 15 tahun. Misalnya dari segi brek, Concorde merupakan pesawat pertama yang dilengkapi brek yang diperbuat daripada fiber karbon yang mampu menahan dari haba panas yang dijana semasa juruterbang memperlahankan pesawat selepas mendarat, sesuatu yang gagal ditiru jurutera Rusia. Dari segi enjin pula, ia dikawal oleh komputer di mana ia boleh menukar kemasukan udara demi memastikan enjin berkenaan terus berfungsi dengan baik. Ini menjadikan Concorde pesawat penumpang pertama di mana bahagian penerbangan pentingnya dikawal komputer. Dan sistem kawalan penerbangannya boleh mengubah sedikit bentuk sayap bagi membolehkannya terbang dengan kelajuan supersonik. Perkara sebegini jarang didengari ketika itu sebelum Concorde dan kini, ia menjadi antara alat utama pesawat-pesawat penumpang moden yang terbang di angkasaraya.

Untuk memastikan mereka berada di depan, ketua Aeroflot cawangan Paris, Perancis, Sergei Pavlov merekrut rangkaian anggota dan pemberi maklumat Parti Komunis Perancis untuk menyusup masuk dalam syarikat pembuat Concorde, Aerospatiale. Walaupun Pavlov kemudiannya diusir pihak berkuasa Perancis selepas mereka menemui pelan gear mendarat Concorde dalam begnya pada tahun 1965, ejen-ejen ini berterusan mencuri semua maklumat diperlukan untuk membantu pasukan jurutera dan pereka Konkordski. Berdasarkan satu laporan Agensi Perisikan Pusat (CIA) yang telah dinyahsulitkan, rangkaian perisik ini termasuklah sepasang paderi dari Czechoslovakia yang membantu menyeludup mikrofilem mengandungi pelan-pelan Concorde dalam ubat gigi untuk dibawa perisik yang menyamar sebagai pelancong menaiki Ostend-Warsaw Express. Sementara di Britain pula, seorang perisik yang diberi kod ‘Ace’ bertanggungjawab menyalurkan ribuan dokumen sulit Syarikat Kapal Terbang British (BAC) ke Kesatuan Soviet.

Walaupun dianggap mirip dengan Concorde, Conkordski mempunyai beberapa perbezaan dengan pesaing Anglo-Perancisnya itu. Dari segi panjang, panjang pesawat berkenaan ialah 215 kaki atau 67 meter, 3.7 meter melebihi panjang Concorde. Ia boleh bergerak dengan kelajuan Mach 2 atau 2,158 kilometer sejam dan dengan empat enjinnya, ia boleh menjana kuasa tujahan sebanyak 44,000 paun bagi setiap enjin berbanding apa yang dicapai Concorde. Walaupun dianggap lebih berkuasa, Conkordski juga lebih berat di bawah 100 tan, 20 tan lebih berat berbanding pesawat Concorde kosong. Sementara Concorde hanya memerlukan dua set empat tayar di bahagian sayap, Konkordski pula memerlukan 12 tayar di bawah sayapnya. Kebanyakan tayar yang dibuat di Rusia itu berpotensi untuk gagal kerana diperbuat daripada getah sintetik. Dan sebaik Lowe melihat pesawat berkenaan, beliau tahu ia tidak akan menjadi pesaing Concorde kerana terdapat pelbagai isu yang gagal diselesaikan juruteranya termasuk isu aerodinamik pesawat.

Tetapi itu tidak menghalang Kesatuan Soviet dari menjadi negara pertama menerbangkan pesawat supersonik pertama di dunia. Tiga bulan sebelum ujian penerbangan Concorde pertama, pada 31 Disember 1968, pesawat tersebut terbang ke angkasaraya buat kali pertama dan menjalani ujian penerbangan selama 38 minit. Dan selepas beberapa hari Apollo 8 pulang dari mengorbit Bulan, Kesatuan Soviet melancarkan propaganda mereka sendiri dengan imej pesawat supersonik mereka menghiasi dada-dada akhbar seluruh dunia. Di sinilah bermulanya gelaran Concordski bagi pesawat TU-144 kerana dikatakan sama dengan Concorde tetapi hakikatnya menurut Kaminski-Morrow, kedua-dua pesawat ini berbeza. Dari segi konfigurasi enjin misalnya, enjin berkenaan perlu tahan lasak bagi memastikan ia dapat mengatasi cabaran cuaca Rusia yang bersifat ekstrem. Walaupun pesawat ini terhasil daripada maklumat perisikan rahsia, mereka juga menunjukkan kebijaksanaan mengatasi pelbagai masalah teknikal bagi memastikan pesawat ini dianggap berjaya.

Selepas Concordski direka semula untuk menambahbaik kualiti pesawat berkenaan, ia akhirnya dipamerkan buat kali pertama pada tahun 1973 menerusi Pertunjukan Udara Paris di mana ia turut menampilkan pesaingnya, Concorde. Pesawat Concorde yang dipamerkan ketika itu masih lagi prototaip dan rekaan sebenarnya masih menunggu giliran di kilang pembuatan. Dan persaingan antara kedua-dua krew penerbangan amat hebat. Mendiang Sergei Kozlov, juruterbang Concordski yang ditemubual majalah Time berkata, “Tunggu sehingga kamu melihat kami terbang. Dan kamu akan melihat sesuatu yang menarik.” Ia sebenarnya dilihat satu ejekan dan cabaran kepada krew Concorde yang terbang pada 2 Jun 1973, sehari sebelumnya. Pada 3 Jun 1973, Kozlov membawa Concordski mendaki dengan pantas ke udara sebelum berpusing dengan ganas, menjunam laju dengan bahagian pesawat bercerai sebelum terhempas di sebuah kawasan kejiranan di perkampungan Goussainville. Tragedi tersebut membunuh Kozlov dan lima krew pesawat serta lapan orang awam termasuk tiga orang kanak-kanak.

Laporan rasmi siasatan membabitkan pihak berkuasa Perancis dan Soviet menyalahkan juruterbang Concordski atas apa yang berlaku. Bagaimanapun, ia menimbulkan pelbagai teori konspirasi berkenaan punca sebenar kemalangan. Ada mendakwa Kozlov berpusing terlalu kuat sehingga menyebabkan pesawat kehilangan daya penerbangan. Ada juga mendakwa keadaan berawan pada hari itu turut menyumbang kepada kemalangan. Bagi penganalisis perisikan Amerika Syarikat Howard Moon, beliau melihat punca sebenar Concordski terhempas berpunca daripada gangguan sebuah pesawat pejuang Mirage yang berlepas sebelum TU-144 mula terbang. Pesawat tersebut berlepas awal bagi membolehkannya mengambil gambar penerbangan Concordski secara rahsia tetapi menjadi gangguan kepada Kozlov yang terpaksa mengelak daripada berlanggar dengan pesawat Mirage itu. Moon berpandangan kerajaan kedua-dua negara membuat perjanjian dengan Moscow tidak akan menyebut tentang kehadiran pesawat Mirage berkenaan dengan syarat Paris tidak mengungkit masalah struktur yang dialami Concordski.

Bagaimanapun, perjanjian berkenaan tidak meredakan langsung kebimbangan Aeroflot untuk menggunakan pesawat berkenaan sepenuh masa. Semua masalah mekanikal dan struktur membabitkan pesawat berkenaan perlu dibaiki sebelum ia boleh digunakan dalam perkhidmatan Aeroflot. Ujian penerbangan pertama membabitkan pesawat itu bermula pada tahun 1975 hanya membabitkan surat dari Moscow ke Almaty, Kazakhstan. Selepas dua tahun diuji, barulah Aeroflot mula mengambil penumpang untuk pesawat ikonik itu. Itu pun perkhidmatan pesawat berkenaan masih terganggu dengan isu bunyi udara yang terlalu bising sehingga menyukarkan penumpang berkomunikasi. Menurut Moon, perbezaan kedua-dua pesawat amat ketara apabila ia membawa sekumpulan pemerhati asing. Antara rungutan yang diterima ialah isu bunyi udara yang terlalu bising, tandas tidak berfungsi dan kerusi penumpang yang tidak selesa.

Walaupun sudah beroperasi di udara, ia ternyata satu mimpi ngeri politik. Projek sebegini dilihat memakan terlalu banyak sumber sehingga menyusahkan bukan saja Aeroflot tetapi juga Kremlin. Pada tahun sama, pembuat Concordski cuba mendapatkan sesetengah komponen komputer pengurusan enjin yang digunakan Concorde tetapi dibatalkan Britain kerana bimbang ia akan digunakan untuk pesawat pengebom Soviet. Aeroflot tidak pernah menyebut Concordski dalam rancangan lima tahunnya dari 1976 hingga 1982. Dan selepas satu lagi pesawat terhempas semasa ujian pra-penghantaran pada Jun 1978, syarikat penerbangan itu menamatkan terus khidmat Concordski. Pesawat TU-144 ini hanya membuat 102 penerbangan dengan 55 penerbangan saja yang membawa penumpang. Selepas tahun 1982, ia menjadi tempat latihan bakal krew kapal angkasa Soviet, Buran. Selepas Tembok Berlin runtuh dan kejatuhan Kesatuan Soviet, sesetengah daripadanya disimpan di pangkalan ujian pesawat Soviet di Zhukovsky berhampiran Moscow.

Bagi Concorde pula, jika Britain dan Perancis mengharapkan pulangan semula daripada pelaburan mereka, mereka salah. Concorde juga dilihat bermasalah dengan hanya 20 pesawat saja yang dibina berbanding janji membina 200 pesawat itu pada tahun 1967. Dan apabila pesawat berkenaan akhirnya terbang di angkasa pada tahun 1976, pesaingnya iaitu Boeing 747 sudah memerintah di angkasaraya. Dan dengan krisis minyak global yang berlaku ketika itu, ia sekaligus menaikkan lagi kos operasi bahan api. Bukan itu saja, peraturan bunyi dan protes orang ramai terhadap bunyi bising memaksa Concorde terbang kurang daripada kelajuan sepatutnya melainkan semasa berada di permukaan air. Dan selepas kemalangan udara yang membunuh 113 penumpang sebaik berlepas dari Paris, kedua-dua Air France dan British Airways terpaksa menggantung khidmat Concorde selama setahun. Concorde hanya kembali dua bulan sebelum serangan 11 September, serangan yang memberi impak negatif kepada industri penerbangan. Pada tahun 2003, kedua-dua syarikat berkenaan menamatkan khidmat pesawat ikonik itu.

Selepas kejatuhan Soviet, Washington melalui Agensi Angkasa Lepas Kebangsaan (NASA) bekerjasama dengan jurutera aeroangkasa Rusia mengubahsuai Concordski sebagai makmal terbang sebagai sebahagian daripada projek kajian bersama untuk membangunkan pesawat supersonik generasi kedua. Dan untuk menjayakan program tersebut, pesawat TU-144 dilengkapi dengan pelbagai peralatan moden dari Barat. Bagaimanapun, penerbangan awal pesawat berkenaan diselubungi masalah berikutan temubual juruterbang tidak termasuk dalam kontrak mereka dan syarikat pereka pesawat, Tupolev hanya membayar juruterbang untuk menerbangkan pesawat saja. Ini memaksa NASA menghantar wakil mereka sendiri untuk menerbangkan pesawat ikonik itu.

Dua juruterbang ujian NASA diberi peluang menerbangkan Concordski iaitu Rob Rivers dan mendiang Gordon Fullerton. Dan bagi Rivers, beliau mencipta sejarah tersendiri kerana pernah menerbangkan Concorde dan terbaru, pesaingnya dari Rusia iaitu Concordski. Bagaimanapun dua minggu sebelum berangkat ke Rusia, Rivers terjatuh semasa berjalan di kawasan hutan sehingga mengakibatkan beberapa bahagian kakinya patah dan retak. Doktor yang merawat menasihatinya membatalkan hasratnya ke Rusia tetapi selepas dipujuk, bersetuju memasukkan rod besi bagi membolehkan Rivers menerbangkan pesawat TU-144. Sebaik tiba di Rusia, individu bertanggungjawab berkenaan rekaan Concordski bernama Alexander Pukhov membuat perjanjian dengan juruterbang NASA itu. Selagi mana Rivers tidak berjalan menggunakan topang di hadapan media dan semasa berjalan ke pesawat, beliau dibenarkan menerbangkan pesawat TU-144 itu.

Bagi Rivers, ia satu pengalaman yang menyakitkan tetapi berbaloi pada akhirnya. Beliau dan Fullerton menerbangkan pesawat itu sehingga akhir 1998 tetapi itulah juga penerbangan terakhirnya di angkasaraya. Ini kerana pesawat berkenaan terlalu mahal untuk operasi dan tidak boleh diharap untuk membawa penumpang. Kini ia tersimpan sama ada di hangar atau muzium. Dan bagi Rivers pula, impian menerbangkan Concordski tidak akan terjadi tanpa kerjasama krew penerbangan Rusia iaitu juruterbang Sergei Boresov, pemandu arah Viktor Pedos dan jurutera penerbangan Anatoli Kriulin. Dan bila diminta membandingkan kedua-dua pesawat, beliau melihat Concordski seekor kuda yang besar dan mempunyai kuasa hebat tetapi tidak berapa efisien. Sementara bagi Concorde pula, Rivers melihatnya sebagai seekor kuda yang sensitif tetapi laju bila berlari di gelanggang lumba kuda.

SUMBER

1. Klein, Christopher. (2016). History.com. The Cold War Race to Build the Concorde. https://www.history.com/news/the-cold-war-race-to-build-the-concorde

2. Dowling, Stephen. (2017). BBC. The Soviet Union’s flawed rival to Concorde. http://www.bbc.com/future/story/20171018-the-soviet-unions-flawed-rival-to-concorde


Apa Yang Kita Tahu Tentang Gambar Terbaru Lohong Hitam?

Beberapa hari lepas, telah diumumkan saintis berjaya mencerap lohong hitam gergasi galaksi kita iaitu galaksi Bima Sakti (Milky Way) melalui Event Horizon Telescope (EHT).

Lohong hitam ini dikenali sebagai Sagittarius A* dan ia terletak sekitar 26,000 tahun cahaya dari Bumi. 1 tahun cahaya = 9.5 trilion km dari Bumi. Dengan kata lain, imej yang kita lihat ini merupakan imej 26,000 tahun yang lalu.

Sagittarius A* mempunyai jisim 4.3 juta kali ganda lebih tinggi daripada jisim Matahari. Mencerap imej ini ibarat cuba mencerap bola tenis yang terdapat di bulan — sangat susah dan mencabar.

Sebelah kiri merupakan lohong hitam yang pertama kali saintis berjaya cerap iaitu pada tahun 2019, dikenali sebagai M87*. Ia terletak di galaksi Messier 87 iaitu berada di 53 juta tahun cahaya. Dengan kata lain, imej M87* merupakan imej 53 juta tahun lalu. Jisimnya 2,400 bilion lebih tinggi daripada jisim Matahari.

Sebelah kanan pula merupakan imej kedua lohong hitam yang berjaya saintis cerap. Tetapi ia merupakan imej pertama lohong hitam dari galaksi kita sendiri, iaitu galaksi Bima Sakti (Milky Way). Ia dikenali sebagai Sagittarius A* dan terletak di sekitar 26,000 tahun cahaya dari Bumi. Jisimnya 4 juta kali ganda lebih tinggi daripada jisim Matahari.

Beberapa fakta menarik tentang lohong hitam:

1. Lohong Hitam terjadi daripada kematian bintang setelah kehabisan gas nuklearnya. Namun, tidak semua kematian bintang akan melahirkan lohong hitam. Bintang yang benar-benar berat sahaja berjaya menjadi lohong hitam setelah mati. Matahari merupakan contoh bintang yang tidak mampu menjadi lohong hitam setelah mati. Matahari akan jadi kerdil putih.

2. Lohong hitam mempunyai daya graviti yang sangat tinggi sehingga cahaya yang melaluinya akan disedut dan tidak mampu keluar lagi. Sekiranya anda berhajat untuk masuk ke lohong hitam, bersedia untuk tidak kembali lagi ke tempat asal.

3. Ketunggalan (singularity) merupakan kawasan terdalam dan merupakan pusat lohong hitam. Ketumpatannya tidak terhingga. Kawasan di mana ruang-masa (entiti terpenting kewujudan objek dan makhluk) paling teruk diherot. Hukum-hukum fizik dan matematik hancur berkecai apabila cuba untuk memahami hakikat sifat tabii ketunggalan.

4. Masa akan membeku (tidak bergerak) di sisi kita sejurus kita masuk ke dalam lohong hitam kerana daya gravitinya yang terlalu tinggi. Daya graviti mempengaruhi masa. Semakin tinggi graviti suatu kawasan, semakin perlahan masa bergerak. Amnya, kita tidak akan sedar kita telah memasuki lohong hitam sebab masa tidak lagi bergerak di sisi kita.

5. Kita akan mati apabila memasuki lohong hitam. Sejurus kita memasuki lohong hitam, tubuh badan kita akan ditarik dan memanjang seperti mana kita menarik getah.

6. Sekiranya lohong hitam bertembung dengan lohong hitam lain, kedua-duanya akan bergabung dan menjadi lohong hitam yang lebih besar.

7. Semua objek berjisim boleh menjadi lohong hitam (bukan secara semulajadi) apabila dimampatkan sehingga melepasi radius Schwarzschild. Malah, manusia pun boleh menjadi lohong hitam sekiranya dimampatkan sehingga 10^-23 cm (saiz yang lebih kecil daripada atom). Matahari boleh menjadi lohong hitam kalau radiusnya dimampatkan sehingga 3km.

8. Menurut teori Stephen Hawking, lohong hitam melepaskan sinaran yang dipanggil Sinaran Hawking (Hawking Radiation). Disebabkan ini, lohong hitam sebenarnya semakin lama semakin mengecil melalui proses penyejatan. Tetapi proses ini mengambil masa yang tersangat lama. Suatu hari nanti, lohong hitam akan mati jua.


Kisah Hang Tuah VS Taming Sari: Sebuah Ringkasan

Rahimah A. Hamid, Saad Othman dan Ahmad Moghni Salbani (edt) dalam bukunya yang bertajuk Rekayasa Kearifan dalam Sastera Melayu menyatakan bahawa Patih Gajah Mada telah mengupah orangnya untuk membμnuh Hang Tuah dalam majlis jamuan dan tari menari yang dianjurkan oleh Majapahit.

Orang Melaka telah dijamu dengan arak dan kebanyakan daripada mereka telah mαbuk melainkan Hang Tuah yang tidak mαbuk kerana beliau mempunyai ilmu untuk menukarkan arak menjadi air biasa. Selepas kebanyakan orang Melaka mαbuk, maka orang upahan Patih Gajah Mada telah bertindak mengamuk dengan membμnuh orang Melaka.

Namun usaha mereka untuk membμnuh Hang Tuah tidak berjaya.  Dalam hal ini ada beberapa isu yang perlu diperjelaskan antaranya ialah kewujudan Patih Gajah Mada. Jika kita menyemak silang dengan pensejarahan Jawa, kita akan mendapati bahawa Patih Gajah Mada  sebenarnya sudah meninggal dunia sejak tahun 1365 sebagaimana yang disebutkan oleh Mpu Prapanca dalam karyanya Negarakertagama.

Walaupun kemαtian Patih Gajah Mada masih lagi misteri namun zaman kewujudan Patih Gajah Mada dengan Hang Tuah adalah berbeza mengjangkau kurang lebih 100 tahun. Jadi pada saya yang dimaksudkan dengan Patih Gajah Mada disini mungkin merujuk kepada Patih Amangkubhumi iaitu jawatan yang sebelum ini pernah dipegang oleh Gajah Mada.

Niat sebenar Mahapatih “Gajah Mada” untuk membμnuh orang Melaka itu tidaklah diketahui namun alasan yang mungkin menyebabkan Mahapatih tersebut bertindak demikian kerana tidak mahu Betara Majapahit merasa kagum dengan Hang Tuah yang dikatakan memiliki pelbagai ilmu sakti. Taming Sari merupakan pengikut setia kepada Mahapatih Gajah Mada. Beliau merupakan seorang patih yang sudah tua tetapi memiliki pelbagai ilmu sakti.

Selain memiliki keris yang terkenal itu, Taming Sari juga merupakan seorang pendekar yang disegani di Majapahit pada waktu itu. Sebelum berlangsungnya majlis perkahwinan antara Sultan Melaka dengan Raden Mas Ayu, Betara Majapahit telah menganjurkan satu jamuan atau boleh dikatakan sebagai pesta bujang pada hari ini. Orang Melaka telah dijamu dengan arak dan dijemput untuk menunjukkan kepandaian mereka untuk menari.

Semasa pesta jamuan sedang rancak berlangsung, tiba-tiba suasana di tempat pesta riuh rendah dengan suara Taming Sari yang mencabar orang Melaka untuk berlαwan dengannya. Betara Majapahit telah mengarahkan para punggawa untuk menghalau Taming Sari daripada mengganggu majlisnya. Namun kesemua punggawa itu tidak berjaya menghalang Taming Sari daripada mengamuk dan membuat bising.

Apabila melihat keadaan semakin genting dan sudah tidak terkawal, Sultan Melaka iaitu Sultan Mansur Syah (1459-1477) telah mengarahkan Hang Tuah supaya bertindak. Tanpa membuang masa, Hang Tuah telah bertikαm dengan Taming Sari namun walaupun sudah berkali-kali menikam pahlαwan tua Majapahit itu – keris Hang Tuah tetap tidak lut untuk membμnuh Taming Sari.

Tubuh Taming Sari yang kebal dengan senjata itu membuatkan Hang Tuah berfikir bahawa hanya keris Taming Sari sendiri sahaja yang mampu membμnuh pahlαwan tua Majapahit itu. Akhirnya Hang Tuah mendapat akal untuk bertukar keris dengan Taming Sari. Tanpa mengesyaki niat sebenar Hang Tuah, Taming Sari dengan rela hati menukarkan kerisnya dengan Hang Tuah. Apabila Taming Sari semakin penat, Hang Tuah telah mengambil kesempatan untuk menikam Taming Sari tetapi malangnya keris tersebut tertusuk tiang peseban dan tergantung disitu.

Hang Tuah dan Taming Sari berebut cuba mendapatkan keris tersebut dan nasib menyebelahi Hang Tuah apabila beliau berjaya mendapatkan keris tersebut dahulu dan menikam Taming Sari sehingga mαti.

Kemαtian Taming Sari tersebut telah menyelamatkan air muka Sultan Melaka daripada dimalukan oleh Patih Gajah Mada. Betara Majapahit pula, menjadi begitu sayang kepada Hang Tuah dan Sultan Mansur Syah sehinggakan beberapa wilayah Majapahit telah diberikan kepada Melaka selepas diminta oleh mereka.

Antrara wilayah tersebut ialah Inderagiri yang diminta oleh Tun Bijaya Sura, Tungkal dan Jambi diminta oleh Hang Jebat dan Siantan  di minta oleh Laksamana Hang Tuah. Dalam 4 wilayah yang diminta oleh Melaka itu, hanya Siantan sahaja yang Betara Majapahit mahu dipegang oleh Laksamana dan disebabkan itulah Siantan sejak zaman berzaman dijaga oleh Laksamana.

Keris Taming Sari pula telah diberikan oleh Betara Majapahit kepada Hang Tuah beserta dengan gelaran Laksamana. Keris Taming Sari pernah terlepas daripada Hang Tuah apabila pernah dicuri oleh Sang Kertaksa atas arahan daripada Patih Gajah Mada. Walaupun begitu, Hang Tuah berjaya mendapatkannya semula dengan menggunakan ilmu sakti yang dimilikinya.

Selepas Hang Tuah dihukum “mαti”, keris ini diserahkan kepada Hang Jebat iaitu Laksamana baharu Melaka namun itu tidak lama kerana keris itu kembali kepada Hang Tuah selepas beliau berjaya mengalahkan Hang Jebat yang kesiangan di istana.

Walaubagaimanapun, semasa pemerintahan Sultan Mahmud Syah, Hang Tuah telah menyerahkan keris kesayangannya itu kepada Sultan Melaka kerana gagal meminang Puteri Gunung Ledang. Keris ini turut dibawa oleh Sultan Mahmud (1488-1511 Masihi) semasa melarikan diri ke Kampar dan kemudiannya diberikan kepada puteranya Sultan Muzaffar Syah iaitu pengasas Kesultanan Perak.


Lebah Bumblebee Bakal Pupus?

Awal bulan Februari, para ahli ekologi (pengkaji alam sekitar) digemparkan dengan sebuah kajian terbaru yang diterbit dalam jurnal Science berkenaan perkembangan terbaru terhadap alam fauna.

Kajian yang diketuai oleh ahli ekologi bernama Peter Soroye dari University of Ottawa bersama rakan sejawatnya, Jeremy Kerr dan ahli ekologi dari University College London, Tim Newbold menunjukkan populasi lebah madu spesis Bumblebee semakin berkurang sebanyak 50 peratus di seluruh Amerika Utara sejak 1974, manakala di Eropah populasi lebah madu berkurang sebanyak 17 peratus dari abad ke-20 Masihi.

Ini memeranjatkan kerana lebah madu ini adalah agen pendebungaan (pollinator) paling efisien dalam mengkacukkan pokok yang banyak manfaat dalam bidang agrikultur untuk perkembangan ekonomi Amerika Utara dan Eropah seperti pokok beri, squash, dan tomato. Hanya mendebungakan pokok oleh lebah Bumblebee, ia mampu menampung ekonomi USA sebanyak $15 billion. Banyak juga tu untuk lebah ini berikan sumbangan!

Jika populasi lebah Bumblebee menurun dengan mendadak, ia bukan saja menjejaskan ekonomi berasaskan sayur-sauran, malah ekosistem di mana spesis pokok bergantung kepada lebah juga terganggu, malah kepupusan spesis pokok bakal mendatang.

Apa yang terjadi sebenarnya kepada lebah madu yang tinggal di Hemisfera Utara? Adakah berlaku suatu kemalangan yang membawa kepada penurunan populasi lebah Bumblebee ini?

Menurut kajian Soroye yang menggunakan data populasi lebah Bumblebee dari abad ke 20-Masihi hingga kini, beberapa negeri yang dahulu mempunyai populasi lebah madu yang tinggi telah hilang dan ketiadaan populasi tersebut. Contohnya lebah Rusty Patched Bumblebee. Spesis lebah ini pernah berkeliaran di negeri Ontario, Kanada dan sekarang Kanada telah ketiadaan spesis lebah ini. Manakala di USA, lebah madu ini dikategorikan sebagai terancam.

Soroye mencadangkan peristiwa ini disebabkan perubahan iklim yang semakin panas pada abad ini. Beberapa negeri di USA dan Kanada yang mana dahulu populasi lebah madu yang tnggi mempunyai suhu yang tinggi dan ekstrim sehingga ketiadaan kelibat lebah Bumblebee singgah di taman. Berkemungkinan suhu ekstrim ini menyebabkan lebh madu tidak dapat bertoleransi dalam keadaan tersebut. Maka, Soroye membuat kesimpulan bahawa ‘kekacauan iklim’ ini adalah penyebab populasi lebah madu Bumblebee menurun.

Bagaimana perubahan suhu tinggi mempengaruhi aktiviti lebah Bumblebee? Soroye masih tiada jawapan. Berkemungkinan ia masalah fisiologi (fungsi biologi tubuh badan) lebah Bumblebee yang tidak dapat brtoleransi dengan suhu panas.

Lebah ini sebenarnya mampu beradaptasi dengan perubahan suhu walaupun tubuhnya biasa dengan keadaan sejuk kerana habitatnya berada di Hemisfera Utara. Tubuh badannya pula boleh dipanaskan dengan sayapnya yang berkepak tanpa henti. Jadi, masalah ini saintis seperti Soroye harus mengkaji lebih lanjut bagi mencari jawapannya.

Namun, bagi saintis yang tidak libatkan diri dalam penyelidikan Soroye, mereka harus ingatkan Soroye bahawa perubahan iklim bukanlah satu-satunya masalah yang perlu difokuskan. Masalah lain yang juga membawa kepada penurunan populasi lebah Bumblebee adalah penggunaan racun srangga neonicotinoids yang berleluasa, penebangan hutan, sebaran jangkitan, dan pengenalan spesis lebah terbaru di habitat yang mengancam lebah Bumblebee.

Bagi Heather Hines, pengkaji dari Penn State Univrsity, fokus kepada perubahan iklim bagi menangani masalah penurunan populasi mungkin menyebabkan Soroye tidak akan mengkaji masalah lain yang juga mampu membawa masalah ini. Jadi, perubahan iklim bukanlah faktor utama yang perlu mereka harus titikberatkan.

Namun Kerr yang mengkaji bersama-sama Soroye menegaskan bahawa in bukan masalah focus atau tidak focus akan punca permasalahan lebah Bumblebee. Malah Kerr menyatakan bahawa perubahan iklim adalah petanda bahawa kepupusan besar-besaran bakal berlaku. Jika tidak libatan petanda ini, masalah lebih besar bakal melanda, kata Kerr.

Perdebatan sesama saintis ini memang biasa berlaku. Tapi ini tidak menghalang para saintis untuk mencari solusi kepada lebah Bumblebee yang semakin terancam di Amerika Utara dan Eropah. Jadi bagaimana kita mahu menyelamatkan lebah ini? Bagi warga USA, Kanada, dan negara-negara Eropah, penanaman bunga serta perlindungan seperti rumah hijau yang mampu mengawal suhu adalah aktiviti penting untuk kembalikan populasi lebah Bumblebee seperti dahulu. Walaupun kecil, ia bakal memberikan manfaat di masa hadapan.

Jika tidak mahu populasi lebah dan tebuan di negara Malaysia mengalami masalah sama dengan lebah Bumblebee, kita tanamkan saja bunga sebanyak mungkin, atau bin ataman untuk banyakkan lagi populasi lebah dan tebuan. Walaupun kitalah yang berpotensi musnahkan alam, ingatlah kita juga mampu menyelamatkan alam sekitar dengan tangan sendiri.

RUJUKAN:

McRae. M (7 Februari 2020). Bumblebees Are in Trouble, as Rising Temperatures Drive Their Decline. Science Aler. Retrieved from 8 February 2020. https://www.sciencealert.com/many-species-of-bumblebee-will-be-extinct-within-decades-as-temperatures-rise?

Main. D (6 February 2020). Bumblebees are going extinct in a time of ‘climate chaos’. National Geography. Retrieved from 8 February 2020. https://www.nationalgeographic.com/animals/2020/02/bumblebees-going-extinct-climate-change-pesticides/


Fakta Menarik Tentang Perangkap Lalat Venus

Tidak seperti tetumbuhan yang lain, Perangkap Lalat Venus (PLV) adalah Karnivor yakni mereka adalah pemakan daging. Charles Darwin menulis dalam buku terbitannya, “Insectivorous Plants” pada tahun 1875 mengatakan PLV adalah “antara yang paling menakjubkan di dunia.”. Tidak syak lagi tentang pendapat beliau selepas melihat gerigi tumbuhan ini memerangkap serangga untuk dimakan.

Garis Pusat PLV mampu mencapai sehingga 13 sentimeter. Setiap daripadanya mempunyai enam batang dengan daun yang berengsel. Bucu pada bahagian daun itu dibarisi dengan “gigi” dan daunnya terikat bagaikan kerang. Apabila daun tertutup, ia membentuk perangkap. Setiap perangkap membesar sehingga 3 sentimeter menurut The International Carnivourous Plant Society.

PLV adalah berasal dari North dan South Carolina. Namun ia diperkenalkan di negeri-negeri lain di Amerika Syarikat seperti Florida dan New Jersey. PLV menggemari tanah yang lembab lagikan berasid di hutan menurur National Wildlife Federation. Mereka juga memerlukan kelembapan yang tinggi dan cahaya matahari yang berkeamatan tinggi untuk hidup.

Yang paling menarik tentang tumbuhan ini adalah bagaimana ia makan. PLV mempunyai garisan yang berwarna kemerah-merahan pada bahagian daunnya serta merembeskan haruman nektar. Apabila serangga mendarat, ia tidak serta merta tertutup. Bulu sensitif yang bernama “Trichomes” dalam kelopak daun secara asasnya mengira pergerakan serangga itu. Sekurang-kurangnya dua pergerakkan dalam masa 20 saat diperlukan untuk daun tertutup. Kiraan tersebut bertujuan untuk mengelakkan daripada memerangkap habuk ataupun apa-apa yang tidak bermanfaat kepadanya.

Pada pergerakan kedua, tumbuhan itu menutup rahangnya dalam masa kurang sesaat daripada bentuk cekung kepada cembung. Bulu pada bucu-bucu daun bertindak sebagai penjara untuk mengelakkan serangga daripada melarikan diri.

Pada pergerakkan ketiga, ia mula menghadam serangga. Cecair Penghadaman dirembeskan lalu mencernakan serangga yang terperangkap. Selepas lima ke dua belas hari, tumbuhan itu terbuka semula dan bahagian serangga yang tidak dapat dihadamkan akan gugur.

Mangsa utama PLV adalah semut tetapi ia juga memakan lalat, kumbang, ulat, labah-labah dan juga katak-katak kecil. Tumbuhan ini bukan sahaja memakan serangga untuk nutrisi. Seperti mana tumbuhan lain, ia juga memerlukan air, gas dan cahaya matahari. Serangga bertindak sebagai lauk dalam pemakannnya menurur Botanical Society of America.

PLV membiak seperti mana tumbuhan lain. Apabila berlaku pendebungaan, ia menghasilkan biji benih. Benih hitam berbentuk pir yang matang selepas empat ke enam minggu akan tersebar lalu lahirlah tumbuhan yang baharu.

Pokok ini membiak secara aseksual. Akar PLV akan menjalar di dalam tanah dan membentuk akar mentol. Tumbuhan baharu akan lahir dari mentol itu. Pekebun boleh memisahkan tumbuhan baharu dan mentol daripada induknya denfan memotong akar yang bersambung.

Hierarki tumbuhan ini dalam biologi adalah Plantae > Viridiplantae > Streptophyta > Embryophyta > Tracheophyta > Spermatophytina > Manoliosida > Caryophyllanae > Caryophyllales > Droseraceae > Dionaea > Dionaea muscipula.

PLV dikelaskan sebagai “terdedah kepada kepuspuan” oeh International Union for Conservatiin of Nature’s Red List of Treatened Species. Pengkelasan tumbuhan itu kerana kemusnahan habitat.

Masalah timbul untuk tumbuhan ini adalah tanahnya. Kebakaran hutan kadangkala bermanfaat untuk tumbuhan renek di hutan. Kebakaran itu membersihkan belukar untuk membolehkan lebih banyak cahaya matahari menembusi lantai hutan. Sejak kebakaran hutan mampu diatasi oleh manusia, pokok-pokok dan belukar membesar dengan tidak terkawal lalu menyebabkan tumbuhan renek seperti PLV tidak dapat cahaya yang diperlukan.

Yang menakutkan tentang tumbuhan demakan daging ini adalah, ia mampu menangkap katak pokok Pacific. PLV adalah antara beberapa tumbuhan yang mampu bergerak pantas untuk memerangkap serangga dan kadangkala mamalia kecil untuk penghadaman.

Apabila “mulut” PLV tertutup, ia akan menghasilkan kedap udara. Ini membantu mengelakkan daripada bakteria.

PLV adalah tumbuhan perennial, jadi ia akan mekar setiap tahun. Bunganya berwarna putih dengan berurat hijau dari tapak kelopak ke bucu menurut National Wildlife Federation.

PLV dianggarkan mampu hidup selama  lebih 20 tahun menurut National Wildlife Federation.

Artikel ini telah diterjemahkan oleh #AlamBahasa dari https://www.livescience.com/58021-venus-flytrap-facts.html yang dicapai pada 28hb Januari 2020.


Institusi Ayalon: Kilang Peluru Rahsia Bawah Tanah Israel

Dalam persoalan kita adalah bagaiman sebuah negara haram Israel yang hanya mengandungi pelarian-pelarian p3r4ng mampu mempunyai bekalan peluru dan senjata yang mencukupi bagi mengalahkan negara-negara Arab pada 1948 selepas berakhirnya mandat British pada bulan Mei 1948, terdapat sebuah kisah yang mungkin jawapan kepada persoalan itu.

Adalah sukar untuk mengatakan bahawa pihak British yang memberikan bantuan persenjataan kepada penduduk Yahudi di Palestin. Buat pengetahuan pembaca, pihak British telah mewujudkan undang-undang bahawa mana-mana penduduk Yahudi yang mempunyai senjata api adalah boleh dihukum penjara dan kadang-kalanya dihukum mati. Malah pembinaan kilang peluru ini yang bakal dibincangkan adalah tersembunyi dari pengetahuan pihak British.

Walaupun adanya pasukan keselamatan Yahudi yang menjaga penempatan-penempatan yahudi adalah benar-benar terhad dibekalkan oleh British. Penamatan mandat British di Palestin dan serangan-serangan orang Palestin terhadap penduduk Yahudi memerlukan mereka bekalan peluru dan senjata yang mencukupi bagi menjamin kelangsungan hidup mereka, tambahan pula penduduk yahudi memang mempunyai niat untuk mendirikan sebuah negara dalam negara Palestine yang memerlukan pemggunaan senjata.

Kelahiran Institusi Ayalon

Institusi Ayalon ditubuhkan oleh Yosef Avidar, seorang Senior Komander Haganah (pertubuhan separa tentera Israel selepas 1948 digelar Israel Defense Force (IDF)). Pembinaan Institusi Ayalon adalah tidak dibina di atas tanah seperti kilang-kilang yang biasa, sebaliknya dibina dibawah tanah.

Lokasi pembinaan tersebut adalah berada dikawasan berbukit berdekatan dengan bandar Rehovot. Bagi Avidar kawasan tersebut begitu strategik kerana pertamanya tempatnya yang terpencil tetapi tidak jauh dari bandar dan mempunyai bekalan kuasa elektrik yang tersendiri yang ditinggalkan oleh senuah komuniti yahudi pada 1932. Tempat dan bekalan tenaga telah dimiliki oleh pihak Haganah, sekarang adalah untuk mendapatkan bekalan buruh.

Ketibaan pelarian baharu Yahudi telah memberi peluang kepada Avidar untuk merealisasikan jalan keluar bagi pemasalahan tersebut. Yosef telah mengadakan perjanjian dengan memberikan kemudahan fasiliti dan rumah-rumah kepada sekumpulan pelarian di kawasan bukit tersebut dan sebagai balasanya mereka perlu bekerja di kilang senjata yang bakal dibuka tersebut. Mereka berjaya mencapai kata sepakat.

Pembinaan Institusi Ayalon

Pembinaan dilakukan dengan pengalian sebuah terowong bawah tanah selama 22 hari sepanjang 100 kaki panjang dan 33 kaki tinggi. Di dinding terowong dibina konkrit bagi menahan bebanan dari atas. Pemansangan bekalan elektrik tersendiri dilakukan bagi mengelakan rahsia kewujudan kilang ini terbongkar dengan meminta bantuan British bagi memangsang bekalan elektrik.

Adalah pelik apabila sebuah perkampungan kecil dan tempat berbukit yang terpencil menggunakan bekalan elektrik secara berlebihan. Seterusnya di kedua-dua laluan keluar masuk terowong@kilang itu dibina kedai dobi di hujung dan kedai roti di pangkal di atas pintu masuk terowong. Rasionalnya, kedua-dua pembinaan ini pertamanya bagi kedai dobi adalah bagi menutup bunyi bising yang dikeluarkan oleh mesin pembuatan peluru di bawah tanah dengan menghidupkan mesin mencuci baju ternyata lebih bising.

Dalam menghidupkan mesin membasuh baju itu pihak Haganah perlu mempunyai pelanggan dobi. Pelanggan-pelanggan yang didapati adalah melalui penduduk-penduduk setempat dan tender tentera British serta pihak hospital. Dengan adanya tender dari tentera British ini, pihak British dah tidak memiliki syak wasangka dah kat kawasan penempatan yahudi tersebut.

Selain itu, pembinaan kedai roti adalah berfungsi sebagai pintu masuk utama bagi kilang tersebut dengan meletakan dapur batu yang berat tetapi dilengkapi dengan alur bagi memudahkan pembukaan pintu masuk. Tambahan pula, dalam kilang tersebut juga dilengkapi dengan lampu jenis sunlamp bagi memastikan pekerja-pekerja kilang berkulit tanned.

Hal ini kerana, pembinaan penempatan yang dibina oleh pihak Haganah kepada pekerja-pekerja kilang tersebut, adalah sebagai alasan kepada pembinaan sebuah kampung pertanian dan industri kecil kepada penduduk yahudi. Jika berkerja di tempat yang panas tetapi kulit masih putih pucat akan menimbulkan kepelikan kepada pihak berkuasa British.

Mesin Pembuatan San Kelongsong Tembaga

Mesin pembuatan peluru diseludup dari Warsaw, Poland melalui Beirut ke Palestine. Mesin pembuatan peluru boleh dikatakan ketinggalan zaman kerana mesin tersebut adalah teknologi pada era p3rang dunia pertama. Bagi tembaga adalah digunakan bagi menghasilkan kelonsong peluru.

Tembaga diseludup ke Palestin dengan ditulis pada kotak-kotak sebagai bekas gincu. Sepanjang tempoh operasi kilang ini 1945-48 pada masa kemuncaknya telah berjaya menghasilkan sebanyak 40,000 peluru jenis 9mm Parabellum.

RUJUKAN:

Amir Bohbot & Yaakov Katz. 2017. The Weapon Wizards: How Israel Became A High-Tech Military Superpower. New York. St. Martin’s Press.

Don Wildman. “Ayalon Institute Segment”. Youtube, dimuat naik oleh Jewish National Fund. 4 April 2008. https://youtu.be/EQNw5MA3DII. Diakses 12 November 2020

Artikel dikirimkan oleh Meor Amirul untuk The Patriots.